title: Claudia Pechstein

text: Matkakohtaisissa MM-kisoissa Pechstein on 1 500 metrillä voittanut kultaa 2000, ollut hopealla 1996 ja pronssilla 1998. 3 000 metriltä hänellä on kaksi kultaa (2000 ja 2004), viisi hopeaa (1996, 1998, 1999, 2003 ja 2005) sekä kaksi pronssia (2001 ja 2013). 5 000 metriltä hänellä on myös kaksi kultaa (1996 ja 2003), seitsemän hopeaa (1998, 1999, 2000, 2001, 2005, 2007 ja 2017) sekä kuusi pronssia (1997, 2004, 2011, 2012, 2013 ja 2015). Joukkuetakaa-ajossa hän on saanut kolme pronssia (2007, 2008 ja 2011).


title: Claudia Pechstein

text: Pechstein on voittanut yhdistetyn 3 000 ja 5 000 metrin maailmancupin kokonaiskilpailun kausilla 2002–2003, 2003–2004 ja 2004–2005. Hän on sijoittunut toiseksi 1 500 metrin maailmancupissa kausilla 1997–1998, 1998–1999, 1999–2000, 2001–2002 ja 2002–2003, 3 000/5 000 metrin cupissa kausilla 1995–1996, 1996–1997, 1998–1999, 1999–2000, 2000–2001, 2001–2002, 2005–2006, 2007–2008, 2012–2013, 2013–2014 ja 2014–2015 sekä yhteislähtökilpailun maailmancupissa 2011–2012. Kolmas hän on ollut 1 500 metrillä 2000–2001 sekä 3 000/5 000 metrillä 2006–2007 ja 2011–2012.


title: Claudia Pechstein

text: Vuonna 2009 Pechstein sai kahden vuoden kilpailukiellon veridopingin käytöstä kun hänen veriarvonsa olivat epänormaalit. Pechstein on kuitenkin kiistänyt käyttäneensä koskaan dopingia ja hän valitti kilpailukiellostaan Urheilun kansainväliselle vetoomustuomioistuimelle CASille. CAS kuitenkin piti hänen kilpailukieltonsa voimassa. Joulukuussa 2009 Sveitsin korkein oikeus myönsi Pechsteinille valitusluvan. Hän sai myös mahdollisuuden osallistua maailmancupin osakilpailuihin. Tammikuussa 2010 Sveitsin korkein oikeus kuitenkin vahvisti CAS:n päätöksen, ja Pechsteinin kilpailukielto pysyi voimassa eikä hän saanut osallistua Vancouverin olympialaisiin.


title: Claudia Pechstein

text: Saksan olympiakomitea on kuitenkin tammikuussa 2015 esittänyt, ettei mikään lääketieteellinen todiste osoita dopingin käyttöä ja on painostanut Kansainvälistä luisteluliittoa avaamaan asian uudelleen.


title: Toni Polster

text: Anton "Toni" Polster (s. 10. maaliskuuta 1964 Wien, Itävalta) on itävaltalainen jalkapalloilija, pelipaikaltaan hyökkääjä.


title: Toni Polster

text: Polster on Itävallan maajoukkueen kaikkien aikojen paras maalintekijä 44 maalillaan. Maajoukkueessa hän pelasi vuosina 1982–2000 kaikkiaan 95 maaottelua. Hän pelasi MM-kisoissa Italiassa 1990 ja Ranskassa 1998.


title: Toni Polster

text: Seurajoukkuetasolla Polster pelasi Austria Wienissä 1982–1987 ja voitti joukkueessa kolmesti Itävallan mestaruuden (1984–1986) ja 1986 myös Itävallan cupin, pelasi välissä 1982 1. Simmeringer SC:n joukkueessa, 1987–1988 Torinossa, 1988–1991 Sevillassa, 1991–1992 Logroñésissa, 1992–1993 Rayo Vallecanossa, 1993–1998 1. FC Kölnissä, 1998–2000 Borussia Mönchengladbachissa ja 2000 Austria Salzburgissa.


title: Toni Polster

text: Polster valittiin Itävallan vuoden jalkapalloilijaksi vuosina 1986 ja 1997.


title: Ricardo Lavolpe

text: Ricardo Antonio Lavolpe Guarchoni (s. 6. helmikuuta 1952) on argentiinalainen maalivahtina pelannut jalkapalloilija ja jalkapallovalmentaja. Hän on valmentanut Meksikon ja Costa Rican maajoukkueita.


title: Ricardo Lavolpe

text: Argentiinassa Lavolpe pelasi seurajoukkueurallaan Club Atlético Banfieldissa ja Club Atlético San Lorenzo de Almagrossa ja Meksikossa Atlantessa ja Oaxtepecssa. Hän toimi Argentiinan maajoukkueen varamaalivahtina maan voittaessa maailmanmestaruuden MM-kotikisoissa 1978.


title: Ricardo Lavolpe

text: Lavolpe valmensi Meksikossa monia seurajoukkueita, Pueblaa, Atlantea (missä voitti mestaruuden vuonna 1992), Chivas de Guadalajaraa, Querétaroa, Américaa, Atlasta ja Tolucaa. Maajoukkueessa Lavolpe on esittänyt vakuuttavia otteita ja hänen alaisuudessaan joukkue selviytyi 2006 Saksan MM-turnaukseen. Syyskuusta 2010 elokuuhun 2011 hän toimi Costa Rican maajoukkueen päävalmentajana.


title: Nery Pumpido

text: Nery Alberto Pumpido (s. 30. heinäkuuta 1957) on argentiinalainen jalkapalloilija, pelipaikaltaan maalivahti. Peliuransa jälkeen hän on toiminut valmentajana.


title: Nery Pumpido

text: Pumpido toimi Argentiinan maajoukkueen maalivahtina joukkueen voittaessa maailmanmestaruuden Meksikon MM-kisoissa 1986. Italian MM-kisoissa 1990 hän pelasi vain kaksi ottelua, koska loukkaantui ottelussa Neuvostoliittoa vastaan. Seurajoukkueurallaan Pumpido pelasi Unión de Santa Féssä, River Platessa ja Espanjassa Real Betisissä.


title: Nery Pumpido

text: Peliuransa jälkeen Pumpido on valmentanut Unión de Santa Fé'tä, Olimpia Asunciónissa, missä voitti Copa Libertadoresin vuonna 2002 ja Meksikossa UANL Tigresiä. Nykyään hän valmentaa Newell's Old Boysia.


title: Gianni Rivera

text: Giovanni (Gianni) Rivera (s. 18. elokuuta 1943 Alessandria, Italia) on italialainen jalkapalloilija.


title: Gianni Rivera

text: Rivera debytoi Alessandria Calcion riveissä Serie A:ssa 15-vuotiaana 2. kesäkuuta 1959 Internazionalea vastaan. Alessandriassa Rivera pelasi 21 ottelua joissa teki kuusi maalia. 16-vuotiaana hän siirtyi AC Milaniin silloisella ennätyssummalla, 200 000 dollarilla. 1962 Rivera voitti ensimmäisen Italian mestaruutensa Milanin riveissä. 1962 Rivera voitti Milanin riveissä myös Euroopan Cupin. Kaudella 1967–1968 Rivera voitti Milanossa toisen scudettonsa lisäksi myös Cup-voittajien Cupin.


title: Gianni Rivera

text: Seuraavana vuonna Rivera voitti jälleen Milanin riveissä Euroopan Cupin ja hänet valittiin lisäksi Euroopan parhaaksi pelaajaksi. Vielä 1973 Rivera voitti Milanissa toisen Cup-voittajien cupinsa, ja myös seuraavana vuonna hän pelasi finaalissa. Kolmannen ja viimeisen Italian mestaruutensa Rivera saavutti Milanissa vuonna 1979. Kaikkiaan hän pelasi joukkueessa 501 ottelua ja teki 122 maalia.


title: Gianni Rivera

text: 13. toukokuuta 1962, 18-vuotiaana, hän pelasi ensimmäisen ottelunsa Italian maajoukkueessa Saksan liittotasavaltaa vastaan 0–0 päättyneessä kamppailussa.


title: Gianni Rivera

text: EM-kisoissa 1968 Rivera voitti Italian riveissä EM-kultaa. Vuoden 1970 MM-kilpailuissa hän saavutti hopeaa.


title: Gianni Rivera

text: Riveran maajoukkueuran viimeiseksi peliksi jäi MM-kisojen 1974 ottelu Argentiinaa vastaan. Alkulohkon viimeisessä ottelussa Puolaa vastaan Rivera ei enää pelannut ja hävittyään tuon ottelun Italia jäi alkulohkoon. Maajoukkueessa Rivera pelasi 60 ottelua ja teki 14 maalia.


title: Gianni Rivera

text: Peliuransa jälkeen Rivera on ollut poliittisesti aktiivinen ja istunut myös Italian parlamentissa.


title: Ihor Bjelanov

text: Ihor Bielanov (, s. 25. syyskuuta 1960 Odessa) on ukrainalainen entinen jalkapalloilija.


title: Ihor Bjelanov

text: Seurajoukkuetasolla Bielanov pelasi 1979—1980 SKA Odessassa, 1981—1984 Tšornomorets Odessassa ja 1985—1989 Kiovan Dynamossa, missä voitti Neuvostoliiton mestaruuden vuosina 1985 ja 1986, Neuvostoliiton cupin vuosina 1985 ja 1987 sekä Cup-voittajien Cupin vuonna 1986, 1989—1990 Borussia Mönchengladbachissa, 1991—1995 Eintracht Braunschweigissa, mistä palasi takaisin Tšornomoretsiin 1995—1996 ja vielä 1996—1997 Metallurg Mariupolissa.


title: Ihor Bjelanov

text: Neuvostoliiton maajoukkueessa Bilanov pelasi 33 ottelua ja teki kahdeksan maalia. Hänet valittiin Euroopan parhaaksi pelaajaksi vuonna 1986.


title: Tasainen jatkuvuus

text: Tasainen jatkuvuus on matemaattisen analyysin käsite. Karkeasti ilmaistuna tasainen jatkuvuus tarkoittaa sitä, että pientä muutosta "x":ssä vastaa pieni muutos funktion arvossa "f"("x"), ja tämän muutoksen suuruus riippuu vain "x":n muutoksen suuruudesta, mutta ei itse pisteestä "x".


title: Tasainen jatkuvuus

text: Funktion jatkuvuus on paikallinen ominaisuus: funktio "f" on jatkuva (tai epäjatkuva) tietyssä pisteessä. Jos funktion sanotaan olevan jatkuva jollakin välillä, sen tarkoitetaan olevan jatkuva jokaisessa välin pisteessä. Sitä vastoin tasainen jatkuvuus on funktion globaali ominaisuus: se on määritelty joukossa, ei pisteessä. Funktio voi olla jatkuva jokaisessa välin pisteessä olematta kuitenkaan tasaisesti jatkuva tällä välillä.


title: Tasainen jatkuvuus

text: Olkoon D R:n osajoukko, formula_1.


title: Tasainen jatkuvuus

text: Kuvaus formula_2 on tasaisesti jatkuva jos ja vain jos


title: Tasainen jatkuvuus

text: Tärkeää on, että toisin kuin tavallisen jatkuvuuden määrittelyssä δ riippuu ainoastaan ε:sta.


title: Tasainen jatkuvuus

text: Määritelmä yleistyy metrisiin avaruuksiin seuraavasti:


title: Tasainen jatkuvuus

text: Olkoot (X, d) ja (Y, d) metrisiä avaruuksia. Kuvaus formula_4 on tasaisesti jatkuva, jos kaikille reaaliluvuille ε > 0 on olemassa luku δ > 0 siten, että kaikkien joukon X pisteiden "x" ja "x", joiden välinen etäisyys on pienempi kuin δ, kuvapisteiden etäisyys toisistaan on pienempi kuin ε, toisin sanoen


title: Tasainen jatkuvuus

text: Jokainen tasaisesti jatkuva funktio on jatkuva, mutta käänteisesti väite ei päde. Esimerkiksi funktio "f"("x") = 1/"x", jonka lähtöjoukko on positiivisten reaalilukujen joukko, on jatkuva mutta ei tasaisesti jatkuva, sillä kun "x" lähestyy nollaa, muutokset arvossa "f"("x") kasvavat rajatta.


title: Tasainen jatkuvuus

text: Kuitenkin jos funktio on jatkuva jokaisessa kompaktin välin pisteessä, se on tasaisesti jatkuva tällä välillä.


title: Koirakusu

text: Koirakusu eli bobuck eli lyhytkorvakettukusu ("Trichosurus caninus") on Australian eläimistöön kuuluva pussieläin. Koirakusu on suunnilleen maalaiskissan kokoinen, sillä on suipohko kuono ja pyöreät korvat. Turkin väri on tummanharmaa.


title: Kaukainen rakkaus

text: Kaukainen rakkaus () on Kaija Saariahon Salzburgin musiikkijuhlilla vuonna 2000 ensi-iltansa saanut ooppera, joka perustuu löyhästi lyhyeen oksitaaninkieliseen keskiaikaiseen ”Vida”-runoon. Runo kertoo Ranskassa Bordeaux’n alueella eläneen trubaduurin, Blaien prinssi Jaufré Rudelin elämästä ilmeisesti fiktiivisen tarinan. Muutamia Jaufré Rudelin lauluista on säilynyt, ja yksi niistä, ”Languan li jorn son lonc en may”, on otettu osaksi oopperan librettoa.


title: Kaukainen rakkaus

text: "Kaukainen rakkaus" on saanut runsaasti kansainvälistä huomiota. Ooppera toi Saariaholle vuoden 2003 Grawemeyer-palkinnon, joka on maailman suurin sävellyspalkinto. Ooppera sai Suomen ensi-iltansa 16. syyskuuta 2004 Suomen Kansallisoopperassa.


title: Kaukainen rakkaus

text: Yleisradio tallensi esityksen samana syksynä ja esitti sen vuoden lopulla. Saariahon ooppera noudattaa modernista sävelkielestään huolimatta monia oopperan traditioita. Ooppera alkaa alkusoitolla, jossa esitellään teoksen musiikilliset aiheet, siinä on viisi näytöstä ja aiheena on perinteisesti rakkaus ja kuolema. Oopperassa on myös selkeästi päähenkilöitä ja kuoro, jotka puuttuvat monista moderneista oopperoista. Teoksen musiikilliset esikuvat juontavat juurensa Ranskaan. Teoksessa on vaikutteita Claude Debussyn "Pelléas et Mélisande" -oopperan fragmentaarisuudesta ja toistoon perustuvasta rakenteesta. Saariaho itse on sanonut, että hän sai lopullisen sysäyksen teoksen säveltämiseen kuultuaan Olivier Messiaenin oopperan "Pyhä Fransiskus Assisilainen" Salzburgissa vuonna 1995.


title: Kaukainen rakkaus

text: Teoksen musiikki koostuu kahdenlaisesta materiaalista: vähitellen kehittyvistä tekstuureista, jotka muuttuvat eteerisiksi sointimassoiksi ja toisaalta vokaalilinjoista, jotka ovat pääsääntöisesti modaalisia ja joissa on vaikutteita säilyneestä trubaduurimusiikista, erityisesti Jaufrén "”Languan li jorn”"-laulusta. Jaufrén hahmoon kiinnittyvissä aiheissa on muutenkin vaikutteita trubaduurimusiikista: häneen liittyy muun muassa luutun näppäilyä muistuttava harpulla soitettu arpeggio-sointu. Clémencen vokaalilinjoille ovat tyypillisiä suuret intervallihypyt ja melodian alaspäin kulkeva liike. Pyhiinvaeltaja on androgyyninen hahmo ja roolina "travesti", eli housurooli. Pyhiinvaeltaja toimii myös musiikillisena välittäjänä Jaufrén ja Clémencen välillä, ja hänen musiikkinsa muuttuu ympäröivien henkilöiden ja tapahtumien mukana.


title: Kaukainen rakkaus

text: "The New York Times" kuvaili teosta ”runolliseksi mestariteokseksi”, ja sekä se että "BBC Music Magazine" arvioivat tämän oopperan olevan paras uusi teos vuonna 2000. Saksalainen "Die Zeit"-lehti käsitteli oopperaa kokonaisen sivun verran, mainiten että Saariaho on saavuttanut tavoitteensa: puhtaan äänen. Lehti löytää yhteyksiä Gyorgy Ligetin, Maurice Ravelin, John Adamsin ja Olivier Messiaenin teoksiin.


title: Kaukainen rakkaus

text: Saariaho sai oopperasta vuonna 2003 Grawemeyer-palkinnon, joka on maailman suurin sävellyspalkinto.


title: Kaukainen rakkaus

text: Oopperasta vuonna 2005 tehdylle DVD-videolle (Deutsche Grammophon) myönnettiin 2006 BBC:n palkinto parhaasta klassisen musiikin DVD-taltioinnista.


title: Heartbreaker (Led Zeppelinin kappale)

text: Heartbreaker on rockyhtye Led Zeppelinin kappale. Se julkaistiin yhtyeen toisella albumilla "Led Zeppelin II" lokakuussa 1969. Kappale alkaa Jimmy Pagen kitarariffillä. Siinä on myös hyvin tunnettu kitarasoolo, josta esimerkiksi Eddie Van Halen on ottanut omaan soittotyyliinsä vaikutteita. Myös grungeyhtye Nirvana on ottanut kappaleesta vaikutteita ja on soittanut sen monissa esiintymisissään. Yksi näistä julkaistiin Nirvanan "With The Lights Out" -boksilla.


title: Heartbreaker (Led Zeppelinin kappale)

text: ”Heartbreaker” esitettiin ensimmäistä kertaa livenä 10. lokakuuta 1969 Pariisin Olympia-teatterissa pidetyssä konsertissa.


title: Heartbreaker (Led Zeppelinin kappale)

text: Kappale alkaa Pagen kitarariffillä ja jatkuu samalla teemalla jonkin aikaa, kunnes Page aloittaa kitarasoolon. Kappale saa uuden ilmeen ja nopeamman tempon, joka kuljettaa sitä kohti loppua. Lopuksi kappale päätetään samalla hitaammalla teemalla, joka kuultiin alussa.


title: ImageMagick

text: ImageMagick on joukko grafiikan käsittelyyn tarkoitettuja ohjelmia, ja niiden toiminnallisuuden toteuttava kirjasto. Sitä levitetään GPL-yhteensopivan ImageMagick Licensen alla, ja se toimii lukuisissa ympäristöissä (Unix, Windows, Linux, OS X jne.)


title: ImageMagick

text:
Paketti koostuu useista työkaluista, joita voidaan käyttää komentoriviltä. Sitä ei juuri ole tarkoitettu interaktiiviseen käyttöön (kuten esimerkiksi Photoshop tai GIMP), vaan sillä on tarkoitus helpottaa rutiininomaisia toimenpiteitä, esimerkiksi kuvien muuntoa tiedostomuodosta toiseen tai pienempien versioiden luomista sadoista kuvista. Tärkeimpiä ImageMagickin työkaluista on muun muassa "convert", joka muuntaa grafiikan toiseen muotoon tehden sille tarpeellisia muutoksia. Esimerkiksi:codice_1
muuttaa kuvatiedoston GIF-muodosta PNG-muotoon, jacodice_2
pienentää kuvan maksimissaan 100x100 pikselin kokoiseksi siten, että sen mittasuhteet säilyvät.


title: ImageMagick

text: Paketin varsinainen ydin on ImageMagick-kirjasto, joka mahdollistaa grafiikan käsittelyn C-kielisissä ohjelmissa. Kirjastoon on saatavilla lisäksi rajapinnat monille muille kielille, kuten C++:lle, Javalle, Perlille, PHP:lle ja Rubylle. Hyvän skriptikielituen takia kirjastoa käytetäänkin usein WWW-sovelluksissa, esimerkiksi kuvagalleriasovelluksissa (kuten Coppermine).


title: GD Library

text: GD Library (jäljempänä GD) on avoimeen lähdekoodiin (open source) perustuva ja C:llä kirjoitettu ohjelma, jolla voi luoda ja muokata yleisimpiä kuvaformaatteja (esimerkiksi JPEG, Joint Photographic Experts Group). GD on useimmiten Linux-palvelimissa ajettava ohjelma, jonka päätarkoituksena on toimia esimerkiksi kuvagalleria-ohjelmien yhtenä "pääkomponenttina". Tämän tarkoituksena on siis muuntaa kuvat peukalonkynsi-kuviksi, eli pieniksi esikatselukuviksi.


title: GD Library

text: Pitkään ImageMagickia pidettiin suuremmassa arvossa kuin GD:tä, sillä tämä tuki enemmän formaatteja. Vuoden 2004 lopussa GD:stä kuitenkin ilmestyi uusi versio, johon lisättiin muun muassa toimiva GIF-kuvien tuki.


title: Maailmankatsomus

text: Maailmankatsomus on määritelty muun muassa arvoja sisältäväksi kokonaiskäsitykseksi maailmasta ja ihmisistä. Sanaa maailmankatsomus lähellä ovat termit elämänkatsomus ja maailmankuva, mutta tarkkaan ottaen elämänkatsomus ja maailmankuva ovat maailmankatsomuksen kaksi osa-aluetta.


title: Maailmankatsomus

text: Maailmankatsomuksen kuvauksia löytyy useita erilaisia eri tieteenaloilta. Samankin tieteenalan sisällä kuvaukset vaihtelevat esittäjien näkemysten mukaan. Maailmankuvan ja maailmankatsomuksen määritelmät ovat epätarkkoja, ja käsitteet esitetään usein samamerkityksisinä.


title: Maailmankatsomus

text: Maailmankatsomukseen kuuluu yleensä maailmankuvan lisäksi näkemyksiä arvoista, normeista, tiedon hankkimisen periaatteista ja elämän tarkoituksesta. Se voidaan määritellä esimerkiksi maailmaa ja sen rakennetta koskeviksi katsomuksiksi, joihin usein liittyy myös asioiden merkitystä ja arvoa sekä toiminnan ohjenuoria koskevia arvostuksia, tai kokonaisnäkemykseksi maailmasta, tietämisen periaatteista, moraalisesti oikeasta ja väärästä, hyvästä ja pahasta.


title: Maailmankatsomus

text: Maailmankatsomuksen määritelmät poikkeavat toisistaan sen mukaan, liitetäänkö maailmankatsomus yksilöön vai yhteisöön. Maailmankatsomusta henkilökohtaisemmaksi suhteeksi elämään on kutsuttu elämänkatsomusta.


title: Maailmankatsomus

text: Ilkka Niiniluodon mukaan maailmankatsomuksessa on kolme osaa. Siihen kuuluu maailmankuva, eli käsitys siitä, millainen todellisuus kokonaisuudessaan on. Sen lisäksi maailmankatsomukseen kuuluvat arvot, eli käsitys siitä, miten asioiden tulisi olla, millainen maailma olisi hyvä. Tärkeä osa maailmankatsomusta on myös tieto-opillinen puoli: miten tietoa voidaan hankkia, millaiseen tietoon voisi luottaa. Esimerkiksi kristillinen ja naturalistinen maailmankatsomus eroavat tässä. Kristillisen katsomuksen mukaan jumalallisesta ilmestyksestä voi saada tietoa. Naturalistien mukaan tietoa saa vain inhimillisen tutkimuksen avulla.


title: Maailmankatsomus

text: Tieteelliseen maailmankatsomukseen sisältyvät tieteellisen maailmankuvan lisäksi tietoteoreettiset kannat ja mahdollisesti myös käsityksiä arvoista. Niiniluoto katsoo, että tieteellisen maailmankatsomuksen tulee olla joka suhteessa tieteen ihanteita kunnioittava. Näin siihen kuuluviin filosofisiin kannanottoihinkin tulisi liittyä avoimuus, kriittisyys ja itseäänkorjaavuus. Tieteelliseen maailmankatsomukseen kuuluu tietoteoreettinen näkemys, jonka mukaan paras ja luotettavin menetelmä hankkia tietoa on tieteellinen menetelmä.


title: Maailmankatsomus

text: Reijo Wilenius on puhunut teoksessaan "Aatteiden maailma" maailmankatsomuksen rinnalla aatejärjestelmästä. Hän määrittelee aatteen perusteltujen käsitysten järjestelmäksi, joka sisältää vastauksia ennen muuta tietoa ja todellisuutta koskeviin peruskysymyksiin. Tätä järjestelmää voidaan nimittää aatteeksi, aatejärjestelmäksi tai maailmankatsomukseksi.


title: Maailmankatsomus

text: Erkki Hartikaisen mukaan sana ”maailmankatsomus” on haitallinen. ”Maailmankatsomus” koskee vain maailmaa, kun taas ”todellisuuskäsitys” koskee koko kaikkeutta. ”Katsomus” viittaa näköaistiin. Sana ”maailmankatsomus” on käännetty suomen kieleen saksan kielen sanasta ”Weltanschauung”. Monissa muissa kielissä tätä sanaa ei ole tai vastaavan sanan käyttö on harvinaista. Ihmisen käsitysten kokonaisuus muodostaa todellisuuskäsityksen. Inhimilliset käsitykset todellisuudesta ovat karkeistuksia ja usein virheellisiä. Yksilöllä on käsitys omista arvoista ja tavoitteista. Tämä käsitys on osa yksilön todellisuuskäsitystä, vaikka arvot ja tavoitteet eivät ole tosia tai epätosia.


title: Salakuljetus

text:
Salakuljetus tarkoittaa esineen tai asian laitonta kuljetusta maasta toiseen. Salakuljetuksen tarkoitus on välttää verojen ja tullien maksua, kuljettaa paikasta toiseen laitonta tavaraa tai kuljettaa ihmisiä paikkoihin joihin heillä on kielto mennä. Nykyisin salakuljetuksen piiriin on tullut myös ihmissalakuljetus. Salakuljetettu tavara eli "kontrabandi" ei välttämättä itsessään ei ole laitonta (kuten esimerkiksi savukkeet), mutta verojen ja tullimaksujen kiertäminen on. Yleisimmin salakuljetetaan huumausaineita, aseita, eläimiä tai eläimistä valmistettuja tuotteita (esimerkiksi norsunluuesineitä).
Joppaus on vanha Tornionlaaksossa käytetty sana salakuljetukselle. "Jobba" tarkoittaa ruotsin kielessä työn tekemistä, mitä salakuljetuksesta kertovat tarinat tukevat. Erityisesti viinan salakuljetuksesta pohjoisessa on tutkittua tietoa kieltolain vuosilta 1919–1932. Viinan salakuljetus Itämeren maista Lappiin oli ammattimaisesti organisoitua toimintaa.


title: Salakuljetus

text: Suomella ja Ruotsilla on pitkä yhteinen raja ja rajajoki Torniojoki, jonka valvonta on tuottanut ongelmia. Erityisesti toisen maailmansodan jälkeen Suomesta jopattiin Ruotsiin turkkeja, hiihtokenkiä, rukkasia, voita ja lihaa ja muita elintarvikkeita. Ruotsista jopattiin vastaavasti Suomeen kahvia, sokeria ja muita "elintasotavaroita".


title: Virtuaalilähiverkko

text: Virtuaalilähiverkko (), eli "VLAN" on tekniikka, jolla fyysinen tietoliikenneverkko voidaan jakaa loogisiin osiin. Käytännössä tämä tarkoittaa sitä, että yrityksessä voidaan jakaa eri osastot omiin verkkoihin riippumatta siitä miten osastot on jaoteltu rakennukseen. Virtuaalilähiverkkojen käyttöönotto vaatii tuen kytkimiltä ja reitittimiltä.


title: Virtuaalilähiverkko

text: Virtuaalilähiverkkoja tukevat laitteet liittävät lähettämiinsä IP-paketteihin tunnuksia, joiden avulla vastaanottava laite tietää mihin verkkoon vastaanotettu paketti kuuluu. Kun paketti lähetetään eteenpäin laitteelle, joka ei tue virtuaalilähiverkkoja, poistetaan siitä tunnus.


title: Virtuaalilähiverkko

text: Laitteiden porttien määrityksissä käytetään termejä "tagged" ja "untagged" riippuen siitä tukeeko vastaanottava laite virtuaalilähiverkkoja vai ei. Tagged-porttiin lähetettävään pakettiin liitetään virtuaalilähiverkkotunnus ja untagged-porttiin lähetettävästä paketista poistetaan mahdolliset tunnukset. Laitteen portti voi olla vain yhden virtuaalilähiverkon untagged-jäsen, mutta useamman virtuaalilähiverkon tagged-jäsen.


title: Virtuaalilähiverkko

text: Virtuaalilähiverkkoja hyödyntävät laitteet noudattavat määrättyjä protokollia valmistajien välisen yhteensopivuuden saavuttamiseksi. Virtuaalilähiverkkoprotokollista yleisin on IEEE 802.1Q. Toinen paljon käytetty standardi on Ciscon oma ISL-protokolla.


title: Midatsolaami

text: Midatsolaami on bentsodiatsepiineihin kuuluva lääkeaine. Suomessa midatsolaamia myydään Dormicum-, Buccolam- ja Midazolam-tuotenimillä. Midatsolaamia saa myös suoraan laskimoon tai lihakseen annettavana ruiskeena, mutta sitä käytetään pääasiassa vain sairaaloissa – reseptejä on kuitenkin mahdollista saada erittäin harvinaisissa tapauksissa (lähinnä mikäli joudutaan lääkeaineen rektaaliseen annosteluun), ja suurien apteekkien on pidettävä varastossa midatsolaamia myös ampullimuodossa.


title: Midatsolaami

text: Tablettimuodossa midatsolaamia käytetään nopeavaikutteisena unilääkkeenä lyhytkestoiseen, lähinnä nukahtamisvaikeuksia sisältävään unettomuuteen. Suuonteloon annosteltavaa midatsolaamia käytetään epilepsian kohtaushoidossa ja se kuuluu epilepsian erityskorvattaviin lääkkeisiin.


title: Midatsolaami

text: Midatsolaami voi aiheuttaa muiden bentsodiatsepiinien tapaan usein voimakasta riippuvuutta, joka ilmenee muun muassa lääkkeen vähentämisen tai lopettamisen yhteydessä ilmaantuvina vieroitusoireina. Lisäksi eräät sivuvaikutukset ovat samanlaisia kuin oireet, joihin lääkitys on aloitettu. Oireiden vaikeutuessa bentsodiatsepiinihoidon aikana onkin aina epäiltävä sivuvaikutusten ilmaantumista, ennen kuin päätellään perustaudin pahentuneen.


title: Midatsolaami

text: Jos bentsodiatsepiinia sisältävää lääkevalmistetta käytetään raskauden aikana, on vaarana, että vastasyntyneellä ilmenee voimakkaita vieroitusoireita.


title: Midatsolaami

text: Dormicumin saatavuutta on kontrolloitu siten, että apteekit voivat kerrallaan toimittaa vain 20 tablettia. Uusi toimitus isomman määrän reseptistä on apteekin vastuulla, ja farmaseutin tulee varmistaa, että reseptin mukainen määrä päiviä on kulunut edellisestä toimituskerrasta ennen seuraavaa toimitusta. Muutoin Dormicum on normaalilla PKV-t-reseptistatuksella, ja sitä voidaan toimittaa (maksimissaan 10 kpl) myös puhelinreseptillä.


title: Midatsolaami

text: Yhdysvalloissa midatsolaamia on käytetty kuolemanrangaistuksissa teloitusruiskeen rauhoittavana lääkkeenä ainakin Alabaman, Arizonan, Floridan, Louisianan, Oklahoman ja Virginian osavaltioissa. Lääkkeestä nostettiin kanne Yhdysvaltain korkeimpaan oikeuteen sen pitkitettyä kolmen kuolemaantuomitun teloituksia 26:een, 43:een ja 117:ään minuuttiin vuonna 2014. Kymmentä minuuttia pidetään maassa kohtuullisena teloitusaikana. Korkeimman oikeuden kesäkuussa 2015 äänin 5-4 antaman päätöksen mukaan kanteen tehneet eivät kuitenkaan kyenneet osoittamaan lääkkeen aiheuttavan huomattavaa riskiä kovasta kivusta ja hylkäsivät kanteen. Yhdysvaltain perustuslaki kieltää julman ja epätavallisen rangaistuksen käytön.


title: Midatsolaami

text: Arkansas ryhtyi panemaan täytäntöön kuolemanrangaistuksia huhtikuussa 2017 midatsolaamivarastojen vanhenemisvaaran takia. Alun perin osavaltio aikoi tehdä kahdeksan teloitusta nopeassa tahdissa, mutta niistä puolet lykkääntyi, ja osavaltio teloitti neljä tuomittua kahdeksan päivän sisällä.


title: The Song Remains the Same

text: The Song Remains the Same on rockyhtye Led Zeppelinin "Laulu jää pystyyn" -konserttielokuvan soundtrack, joka julkaistiin syyskuussa 1976. Kappalelista eroaa kuitenkin hienokseltaan elokuvan kappalelistasta. Materiaali nauhoitettiin konserteissa New Yorkin Madison Square Gardenissa elokuussa 1973.


title: The Song Remains the Same

text: Vuonna 2007 julkaistiin uudistettu versio, joka sisältää samoissa konserteissa äänitettyjä kappaleita, jotka eivät sisältyneet alkuperäiselle albumille.


title: The Song Remains the Same

text:
A-puoli
B-puoli


title: Housurooli

text: Housurooli eli travesti on oopperassa miesrooli, jonka esittää nainen. Tunnettuja housurooleja ovat muun muassa "Cherubino" Wolfgang Amadeus Mozartin oopperassa Figaron häät ja Richard Straussin Ruusuritari-oopperan "Octavian".


title: Gorgias (dialogi)

text: Gorgias (; ) on Platonin kirjoittama dialogi. Sen toinen nimi Thrasylloksen jaottelussa on "Puhetaidosta" (, "Peri rhētorikēs"). Dialogissa Sokrates ja Gorgias keskustelevat retoriikasta eli puhetaidosta.


title: Gorgias (dialogi)

text: Platonin teosten joukossa "Gorgias" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen. Dialogi on viimeinen, jonka Platon kirjoitti ennen lähtöään Ateenasta Sisiliaan.


title: Gorgias (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VI tetralogiaan yhdessä dialogien "Euthydemos", "Protagoras" ja "Menon" kanssa. Aiheensa puolesta Thrasyllos luki dialogin Platonin kumoavien ("anatreptikos") teosten joukkoon.


title: Gorgias (dialogi)

text: Sokrates ja Gorgias käyvät filosofin ja sofistin välisen väittelyn, joka vastaa pienemmässä mittakaavassa tuon ajan Ateenassa käytyjä väittelyitä näiden kahden ryhmän välillä. Sofistit olivat relativisteja, jotka katsoivat, että retoriikka oli hyödyllinen työkalu, joka kykeni paikkaamaan inhimillisen tiedon aukkoja, Platon ja muut filosofit puolestaan uskoivat ylimaallisen, täydellisen tiedon olemassaoloon. Tämän tiedon löytämiseksi filosofit käyttivät dialektiikkaa. Platonin mukaan retoriikka oli dialektiikan kieroutuma, joka vahingoitti sielua luomalla vääriä uskomuksia.


title: Gorgias (dialogi)

text: "Gorgiaassa" Platon esittää yhden kuuluisimmista retoriikan vastaisista kritiikeistä. Hän vertaa retoriikkaa ruoanlaittoon. Näin hän tekee analogian ihmisruumiista huolehtimisen ja yhteiskunnan politiikan välillä. Aivan kuten lääkäri käyttää lääkkeitä ruumiin suojelemiseksi ja parantamiseksi, filosofit voivat käyttää dialektista päättelyä tullakseen niihin päätöksiin, jotka hyödyttävät koko kaupunkivaltiota, "polista". Aivan kuten hyvänmakuinen mutta epäterveellinen ruoka, retoriikka antaa mielihyvää kansalle heidän tavoitellessaan lyhyen tähtäimen nautintoja pitkän tähtäimen oikeudenmukaisuuden kustannuksella.


title: Gorgias (dialogi)

text: Koska politiikan tarkoituksena oli saada aikaan oikeudenmukaisuutta ja hyvettä koko yhteiskuntaan, Platon katsoi, että retoriikka oli kaiken pahan alku ja juuri ateenalaisessa yhteiskunnassa luodessaan valheellisuuksia. Hänen näkemyksensä retoriikasta oli looginen seuraus hänen näkemyksestään, että tavallisilla ihmisillä ei ollut kykyjä hallita viisaasti. Tämä sama ajatus loi pohjan myös Platonin tunnetuimmalle teokselle "Valtiolle".


title: Tampereen ammattikorkeakoulu

text: Tampereen ammattikorkeakoulu (TAMK) on suomalainen ammattikorkeakoulu, joka tarjoaa koulutusta noin 10 000 opiskelijalle seitsemällä alalla. TAMK toimii Tampereen lisäksi Ikaalisissa, Mänttä-Vilppulassa ja Virroilla. TAMKin Tampereen toiminnat sijoittuvat usealle kampukselle, joista pääkampus on Kuntokadulla Tampereen Kaupissa. Päätoimista henkilökuntaa TAMKissa on yli 700.


title: Tampereen ammattikorkeakoulu

text: TAMKissa tarjottava opetus painottuu erityisesti tekniikkaan, sosiaali- ja terveysalaan, liiketalouteen ja kulttuuriin. TAMKin osana toimii myös Tampereen ammatillinen opettajakorkeakoulu (TAOK), jossa voi opiskella ammatilliseksi opettajaksi, erityisopettajaksi tai opinto-ohjaajaksi. Tarjolla on myös näyttötutkintomestarikoulutusta sekä muuta opettajuuteen liittyvää täydennyskoulutusta.


title: Tampereen ammattikorkeakoulu

text: Lisäksi TAMK tarjoaa useita vaihtoehtoja päivittää aiemmin hankittua osaamista täydennyskoulutuksen muodossa: vaihtoehtoja on lyhyistä teemakursseista pidempiin MBA-ohjelmiin. TAMKin tehtäviin kuuluvat lisäksi soveltava tutkimus- ja kehitystoiminta sekä työelämälähtöinen palvelutoiminta.


title: Tampereen ammattikorkeakoulu

text: Tampereen ammattikorkeakoulu ja Pirkanmaan ammattikorkeakoulu yhdistyivät 1. tammikuuta 2010. Tampereen ammattikorkeakoulua hallinnoi Tampereen ammattikorkeakoulu Oy.


title: Tampereen ammattikorkeakoulu

text: Tampereen teknillinen yliopisto ja Tampereen yliopisto yhdistyvät 2019 alussa uudeksi Tampereen yliopistoksi. Tampereen ammattikorkeakoulusta tulee uuden yliopiston tytäryhtiö.


title: Tampereen ammattikorkeakoulu

text: TAMKissa on yli 40 koulutusta, joista seitsemän on englanninkielisiä. Valikoimassa on ammattikorkeakoulututkintoon johtavia koulutuksia, joissa voi suorittaa tutkinnon joko päätoimisesti opiskellen tai aikuiskoulutuksena joustavasti työn ohessa. Aikuiskoulutukset mahdollistavat myös opistotason tutkinnon täydentämisen AMK-tutkinnoksi.


title: Tampereen ammattikorkeakoulu

text: TAMK tarjoaa myös ylempään AMK-tutkintoon johtavaa koulutusta, joka on tarkoitettu korkeakoulututkinnon suorittaneille ja työelämässä jo kokemusta saaneille henkilöille.


title: Tampereen ammattikorkeakoulu

text: TAMK tarjoaa tutkintoon johtavaa koulutusta seuraavilla aloilla ja tutkintonimikkeillä:


title: Tampereen ammattikorkeakoulu

text: TAMKissa toimii myös Tampereen ammatillinen opettajakorkeakoulu (TAOK), joka järjestää opettajankoulutusta ammattikorkeakoulujen, ammatillisten oppilaitosten ja aikuiskoulutuskeskusten opettajille sekä opettajiksi aikoville. TAOK tarjoaa myös ammatillista erityisopettajankoulutusta henkilöille, jotka toimivat ammatillisina erityisopettajina tai aikovat näihin tehtäviin. Uutena tutkintovaihtoehtona TAOK kouluttaa myös opinto-ohjaajia.


title: Tampereen ammattikorkeakoulu

text: TAMKin täydennyskoulutustarjonta sisältää eripituisia opintoja vaihdellen muutamista päivistä jopa vuoden tai kaksi kestäviin koulutuskokonaisuuksiin, kuten esimerkiksi MBA-ohjelmiin. TAMK järjestää myös työvoimapoliittista koulutusta sekä mahdollisuuden työelämätutkintoon.


title: Tampereen ammattikorkeakoulu

text: TAMK tarjoaa myös yritysten tarpeisiin vastaavaa henkilöstökoulutusta, jonka avulla yritys voi kehittää ja ylläpitää henkilöstönsä ammattitaitoa sekä edistää työyhteisönsä hyvinvointia.


title: Tampereen ammattikorkeakoulu

text: Proakatemia on vuonna 1999 perustettu Tampereen ammattikorkeakoulun yrittäjyyden yksikkö, joka toimii Tampereen keskustassa sijaitsevissa tiloissa, Finlaysonin alueella. Proakatemia kouluttaa yrittäjyyteen erikoistuneita liiketalouden ja tietojenkäsittelyn tradenomeja sekä restonomeja, sosionomeja ja fysioterapeutteja. Yksikköön haetaan korkeakoulujen yhteishaussa omana hakukohteenaan. Muilta koulutusaloilta haetaan Tampereen ammattikorkeakoulun perusopintojen aikana. Vuonna 2019 aloituspaikkoja on yhteensä 40. Marraskuussa 2018 toiminnassa oli 8 osuuskuntaa, joissa opiskelijoita yhteensä noin 150.


title: Tampereen ammattikorkeakoulu

text: Opintojen alkaessa Proakatemian opiskelijat jaetaan ryhmiin, jotka perustavat heti yrityksen, useimmiten osuuskunnan. Oppiminen Proakatemialla perustuu pääasiallisesti yritystoiminnan kautta tapahtuvaan tekemällä oppimiseen, ammattikirjallisuuden lukemiseen ja tiedon jakamiseen tiimin kesken. Tätä tukeviin teoriaopintoihin kuuluvat kirjallisuuden lisäksi myös seminaarit ja vapaavalintaiset opinnot.


title: Tampereen ammattikorkeakoulu

text: Proakatemian toimintamalli pohjautuu vuonna 1993 perustetun Jyväskylän ammattikorkeakoulun yrittäjyyden yksikön Tiimiakatemian ideaan, jonka on perustanut Johannes Partanen. Proakatemialla käy vuosittain satoja kansainvälisiä vieraita tutustumassa opiskeluun ja opetusmenetelmiin.


title: Tampereen ammattikorkeakoulu

text: Tampereen ammattikorkeakoulun kuvataiteen koulutusohjelma eli entinen Tampereen taiteen ja viestinnän oppilaitos on Tampereen ammattikorkeakoulun kuvataiteilijoita kouluttava taidekoulu Tampereella. Koulussa on myös medianomien (AMK) koulutusohjelma.


title: Tampereen ammattikorkeakoulu

text: Koulu perustettiin nimellä Tampereen taiteen ja viestinnän oppilaitos (TTVO) vuonna 1991 Finlaysonin alueelle. Koulu oli yksi yhdistyneistä oppilaitoksista, joista muodostettiin Tampereen ammattikorkeakoulu vuonna 1996.


title: Tampereen ammattikorkeakoulu

text: Kuvataiteen koulutusohjelman opintojen laajuus on 240 opintopistettä. Erikoisuutena on kuvataiteen, kansainvälisyyden ja mediataiteen yhdistävä opetus sekä digitaalisen työskentelyn välineet ja tilat. Opetukseen sisältyy maalaustaiteen, grafiikan ja piirtämisen lisäksi muun muassa video- , elokuva-, animaatio-, valokuva-, ääni- ja yhteisötaiteen sekä tilataiteen opintojaksoja. Käytännössä opetus koostuu kursseista, työpajoista, seminaareista, projekteista, harjoittelusta ja kansainvälisestä vaihdosta.


title: Tampereen ammattikorkeakoulu

text: Koululla on oma näyttelytila "Ikuinen galleria" koulun läheisyydessä.


title: Tampereen ammattikorkeakoulu

text: Syyskuussa 2013 Tampereen ammattikorkeakoulua ylläpitävä Pirkanmaan ammattikorkeakoulu Oy:n hallitus ei hakenut opetus- ja kulttuuriministeriöltä TAMKille enää toimilupaa kuvataiteen järjestämiseen, mikä merkitsi kuvataiteen koulutusohjelman lakkauttamista. Pyrkimykseksi ilmaistiin taiteen opetuksen sisällyttäminen jatkossa media-alan koulutukseen.


title: Tampereen ammattikorkeakoulu

text: Opiskelijat ja kaupunki vetosivat koulutuksen jatkumisen puolesta, mutta opetus- ja kulttuuriministeriö vahvisti koulutuksen loppumisen joulukuussa 2013 myöntämissään uusissa toimilupapäätöksissä.


title: Burt Bacharach

text: Burt Bacharach (s. 12. toukokuuta 1928 Kansas City, Missouri, Yhdysvallat) on yhdysvaltalainen pianisti sekä populaari- ja elokuvamusiikin säveltäjä.


title: Burt Bacharach

text: Bacharachin musiikkia ovat levyttäneet muun muassa The Carpenters, Perry Como, Aretha Franklin, Tom Jones, Dusty Springfield ja Dionne Warwick. Bacharachin ensimmäinen Ison-Britannian listaykköseksi noussut kappale oli vuonna 1957 Perry Comon levyttämä ”Magic Moments”. Vuosien 1963–1973 yhteistyö, jossa Bacharach sävelsi ja Hal David sanoitti Dionne Warwickin levyttämät kappaleet, oli kaikkien osapuolten kannalta menestyksekkäintä aikaa ja synnytti yhteensä 39 listoille noussutta kappaletta.


title: Burt Bacharach

text: Bacharach opiskeli sellon, rumpujen ja pianon soittoa jo nuoresta sekä musiikin teoriaa ja säveltämistä New Yorkissa, Montrealissa ja Santa Barbarassa. Hän mainitsee tärkeimmäksi opettajakseen Darius Milhaud’n, joka kannusti viihdemusiikistakin kiinnostunutta Bacharachia sanomalla, ettei ole mitään hävettävää, jos osaa säveltää melodioita joita voi viheltää. Bacharach oli armeijassa Saksassa, ja teki armeija-aikanaan pianosovituksia ja soitteli klubeissa.


title: Burt Bacharach

text: Bacharach toimi Marlene Dietrichin orkesterinjohtajana vuosina 1958–1961. Jo vuonna 1957 hän alkoi tehdä yhteistyötä sanoittaja Hal Davidin kanssa Jazz-muusikoista muun muassa Stan Getz ja Stanley Turrentine ovat soittaneet runsaasti Bacharachin sävellyksiä omina versioinaan. Vuonna 1998 Bacharach levytti yhdessä Elvis Costellon kanssa albumin "Painted from Memory". Kaiken kaikkiaan Bacharach on säveltänyt 52 Yhdysvaltojen Top 40 -poplistalle noussutta kappaletta.


title: Burt Bacharach

text: Bacharach on esiintynyt cameoroolissa kaikissa kolmessa Austin Powers -elokuvassa.


title: Burt Bacharach

text: Status Quon albumilla "Heavy Traffic" kappale on nimeltä ”Diggin’ Burt Bacharach”. Oasis-yhtyeen "Definitely Maybe" -albumin kansikuvassa sohvaan vasten nojaa Burt Bacharach -juliste. Yhtyeen kitaristi-lauluntekijä Noel Gallagher onkin kertonut ihailevansa Bacharachia.


title: Burt Bacharach

text: Bacharach oli vuosina 1965–1982 naimisissa näyttelijä Angie Dickinsonin kanssa. Heidän ainoa yhteinen lapsensa, AS-oireinen tytär Nikki Bacharach (s. 1966), teki itsemurhan tammikuussa 2007.


title: Protagoras (dialogi)

text: Protagoras (; ) on Platonin kirjoittama dialogi. Sen toinen nimi Thrasylloksen ryhmittelyssä on "Sofistit" (, "Sofistai"). Dialogissa Sokrates ja Protagoras keskustelevat siitä, voiko hyvettä opettaa.


title: Protagoras (dialogi)

text: Platonin teosten joukossa "Protagoras" kuuluu tämän varhaisvaiheen dialogeihin, toisin sanoen se on kirjoitettu suhteellisen pian Sokrateen kuoleman jälkeen.


title: Protagoras (dialogi)

text: Dialogin nimi viittaa päähenkilöön Protagoraaseen, sofisteihin lukeutuneeseen filosofiin. Dialogissa Platon sijoittaa itsensä vastustamaan sofisteja ja heidän filosofiansa tyyliä vastaan. Hän katsoi sofistien käyttämän tyylin suosivan sanoilla pelaamista vakavahenkisen ajattelun sijaan.


title: Protagoras (dialogi)

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu VI tetralogiaan yhdessä dialogien "Euthydemos", "Gorgias" ja "Menon" kanssa. Aiheensa puolesta Thrasyllos luki dialogin Platonin todistavien ("endeiktikos") teosten joukkoon.


title: Protagoras (dialogi)

text: Dialogi koostuu keskustelusta Sokrateen ja Protagoraan välillä. Se käsittelee ensisijaisesti sitä, voidaanko hyvettä opettaa toisille. Protagoras väittää, että yhteiskunta kykenee asettamaan ihmisyksilöihin oikeudenmukaisuuden tunteen. Tämä saavutetaan joko opetuksen (kuten koulu) tai rangaistusten (kuten vankila) kautta. Hän jatkaa sanomalla, että jos ihminen tietää mikä on hyvää ja mikä pahaa, hän ei koskaan tee pahaa.


title: Protagoras (dialogi)

text: Platon pyrkii Sokrateen suulla esittämään, että tämä on liian yksinkertaistettu käsitys, ensinnäkin koska hyve on vaikea määritellä ja eristää samankaltaisista muista asioista kuten ”rohkeus” ja ”viisaus”, ja toisekseen saamalla Protagoraan myöntämään, että ihmiset tekevät joskus tahtoen pahaa vaikka tietävät tekevänsä väärin. Hän esittää myös ajatuksen, jonka mukaan todellinen viisaus on kykyä määritellä oikein, mitkä teot tuottavat suurimman nautinnon ja pienimmän kivun, ja toimintaa tämän mukaisesti. Platon tekee johtopäätöksen, että ihmiset tekevät pahoja tekoja, koska heiltä puuttuu viisaus arvioida seuraukset oikein.


title: Protagoras (dialogi)

text: Lopulta Sokrates ja Protagoras ovat samaa mieltä, että hyve on tiedon tai viisauden muoto ja että sitä voidaan siksi myös opettaa, vaikkakin he ovat eri mieltä siitä, kuinka sitä opetettaisiin.


title: Protagoras (dialogi)

text: Dialogissa esitetty sokraattinen keskustelu tuo esille joitakin mielenkiintoisia seikkoja sekä Protagoraan että Sokrateen ajattelusta. Protagoras vaikuttaa poikkeavan monista muista sofisteista siinä, että hän ei kokenut tunnonvaivoja myöntää avoimesti olevansa sofisti, vaikka sofisteja pilkattiin usein. Hänen Sokrateelle antamansa vastaukset osoittavat, että hän uskoi että jumalia ei ole, että oligarkia on paras hallitusmuoto ja että Sokrates olisi näissä asioissa samaa mieltä. Sokrates oli eri mieltä ja sanoi, että heidän kahden välillä oli huomattavia eroja. Sokrateen huomautukset herättävät kysymyksiä hänen poliittisista ajatuksistaan ja antavat ymmärtää, että hän vastusti Ateenan senhetkistä hallitusmuotoa, suoraa demokratiaa.


title: EIGRP

text: Enhanced Interior Gateway Routing Protocol (EIGRP) on Ciscon suljettu, kaupallinen reititysprotokolla joka perustuu saman valmistajan protokollaan IGRP. EIGRP on IP-reititysprotokolla, joka on optimoitu vakaaksi topologian, kaistanleveyden ja reitittimen prosessointitehon muuttuessa


title: EIGRP

text: Osa reititysoptimoinnista perustuu DUAL:n toimintaan, joka varmistaa, ettei reitityksessä synny silmukoita. EIGRP-reititettyjen pakettien maksimihyppymäärä on 255.


title: EIGRP

text: EIGRP:n data tallennetaan kolmeen tauluun:


title: EIGRP

text: EIGRP käyttää viittä eri tapaa mitata reittiä


title: EIGRP

text: Reittien vertailemiseksi näistä mittausluvuista muodostetaan painotettu luku kaavalla::


title: EIGRP

text: jossa muuttujat K1-K5 ovat ylläpitäjän määriteltävissä erilaisten käyttäytymismallien aikaansaamiseksi. Jos K5 asetetaan nollaksi, K4/K5 saa arvon yksi ja sitä ei oteta kaavassa huomioon. Oletusarvoisesti K1 ja K3 ovat arvoltaan yksi ja muut nollia, joten kaavan todellinen muoto silloin on


title: EIGRP

text: Jotta reititykseen ei synny pysyviä silmukoita, on jokaiseen EIGRP-järjestelmää verkossa käyttävään reitittimeen asetettava muuttujille samat arvot.


title: Ignaz Semmelweis

text: Ignaz Philipp Semmelweis [zemelvais] (; 1. heinäkuuta 1818 Buda, Itävalta-Unkari – 13. lokakuuta 1865 Oberdöbling, Wienin läh.) oli itävaltaunkarilainen lääkäri. Työskennellessään Wienin kätilösairaalan johtajana Semmelweis havaitsi vuonna 1847, että lääketieteen ylioppilaiden ja kätilöiden hoitamien synnytysten jälkeisessä äitiyskuolleisuudessa (lapsivuodekuolleisuus) oli erittäin suuri ero. Lääkärien ja alan ylioppilaiden osastolla kuolleisuus oli huomattavasti korkeampi (13–18 %) kuin koulutettujen kätilöjen tai kätilöharjoittelijen osastolla (2 %).


title: Ignaz Semmelweis

text: Professori ja lääkäri Kolletchka sai haavan käteensä ruumiinavausta tehdessään ja kuoli siitä aiheutuneeseen myrkytykseen – ja hänen ruumiistaan löytyi täsmälleen samoja tulehduksia, märkäpesäkkeitä ja hyytyneen veren täyttämiä suonia kuin lapsivuodekuolleiden naisten ruumiista.


title: Ignaz Semmelweis

text: Tästä Semmelweis päätteli, että lääkärit ja lääkäriopiskelijat toivat ruumiinavauksista mukanaan ”kuoleman partikkeleita”. Hän halusi estää niiden kulkeutumisen synnytyssaliin pakottamalla lääkärit ja ylioppilaat desinfioimaan kätensä klooriliuoksella ennen ruumishuoneesta synnytyssaliin siirtymistä. Hän naulasi esimieheltään Kleinilta lupaa kysymättä kyltin, jossa luki: "Tästä päivästä lähtien jokaisen ruumishuoneesta tulevan lääkärin tai ylioppilaan ennen synnytysosastolle menoa pestävä kätensä huolellisesti oven edessä olevassa kloorivesiastiassa. Tämä määräys koskee kaikkia. Samoin kynnet oli puhdistettava erillisellä kynsiharjalla tarkasti – ja johtaja valvoi määräyksen toteuttamista tiukasti. Kun joku luisti tästä, Semmelweis raivostui. Tämä tehosi ja lapsivuodekuolleisuus pieneni vuodessa yhdeksästä prosentista kolmeen prosenttiin.


title: Ignaz Semmelweis

text: Bakteereista Semmelweis ei tiennyt vielä mitään, mutta hän ymmärsi, että lapsivuodekuume ylioppilaiden osastolla johtui lähes aina pesemättömillä käsillä tehdyistä sisätutkimuksista. Kerran kun eräs synnyttäjä oli saanut lapsivuodekuumeen Semmelweisin toiminnasta huolimatta, tarttui lapsivuodekuume muihinkin synnyttäjiin. Heille oli tehty sisätutkimuksia pesemättömillä käsillä sen jälkeen, kun oli tehty sisätutkimus ensin lapsivuodekuumeeseen sairastuneelle synnyttäjälle. Tämä sai Semmelweisin ymmärtämään, että lapsivuodekuume tarttui paitsi kalmosta elävään, myös elävästä toiseen elävään.


title: Ignaz Semmelweis

text: Virkaveljet kokivat moisen nöyryytyksenä – ja vaikka äitien ja lasten henget pelastuivatkin havainnon ja desinfiointimääräyksen johdosta, sittemmin ”äitien ja lasten pelastaja” kunnioitettua Semmelweisia nöyryytettiin niin, että hän kuoli lopulta mielisairaalassa.


title: Ignaz Semmelweis

text: Budapestin yliopistossa on nykyään hänen nimeään kantava Semmelweis-instituutti, joka tutkii lääketieteen historiaa.


title: Ignaz Semmelweis

text: Semmelweisin uranuurtajatyö antoi lähtökohdan englantilaiselle kirurgi Joseph Listerille, joka kehitti antiseptiikan perusteet: hän käytti karbolihappoon kastettuja siteitä ja myöhemmin sumutinta, joka levitti karbolisumua leikkaussalin ilmaan.


title: Mikio Oda

text: Mikio Oda (, 30. maaliskuuta 1905 Hiroshima – 2. joulukuuta 1998) oli japanilainen yleisurheilija. Hän on kaikkien aikojen ensimmäinen aasialainen yksilölajien olympiavoittaja ja Japanin ensimmäinen olympiavoittaja kaikki lajit mukaan lukien.


title: Mikio Oda

text: Odan päälaji oli kolmiloikka, jossa hän voitti olympiakultaa Amsterdamin kisoissa 1928 tuloksella 15,21 m. Hän hyppäsi myös opiskellessaan Yhdysvalloissa Wasedan yliopistossa lokakuussa 1931 Tokiossa uuden lajin maailmanennätyksen 15,58 m. Hän osallistui olympialaisiin kolme kertaa vuosina 1924–1932 ja kilpaili niissä myös pituus- ja korkeushypyssä. Kolmiloikassa hän sijoittui Pariisin olympialaisissa 1924 kuudenneksi ja Los Angelesin olympialaisissa 1932 sijalle 12..


title: Mikio Oda

text: Tokion kisoissa 1964 olympialippu nostettiin tarkalleen 15,21 metrin korkeuteen. Tällä kunnioitettiin Odan voittoa 36 vuotta aiemmin. Vuonna 2000 hänet äänestettiin vuosisadan parhaaksi aasialaiseksi miesurheilijaksi.


title: SDDS

text: SDDS eli Sony Dynamic Digital Sound on japanilaisen Sonyn kehittämä ääniformaatti, joka mahdollistaa enimmillään kahdeksan erillisen diskreetin äänikanavan käytön. SDDS:ää voi tekniikaltaan kuitenkin verrata Dolby Digitaliin, eli projektorissa on asennettuna erillinen ääniraidanlukija, ja filmissä on koodattuna äänidata. SDDS-purkaja muuntaa tämän filmin äänidatan analogiseksi signaaliksi, ja se syötetään elokuvateatterin päätevahvistimille.


title: SDDS

text: DTS ja Dolby Digital ovat yleistyneet elokuvateattereista yksityisiin kotiteattereihin, joista Dolby Digital on nykyisin hallitseva ääniformaatti, mutta SDDS on vielä nykyisin vain tiettyjen elokuvateattereiden yksinoikeus, johtuen SDDS-laitteiston korkeasta hinnasta. SDDS:ää hyödyntäviä elokuvia voi etsiä IMDb:n kautta.


title: Battles in the North

text: Battles in the North on norjalaisen black metal -yhtye Immortalin kolmas studioalbumi, joka julkaistiin vuonna 1995. Levy on yhtyeen viimeinen, jolla Abbath ja Demonaz soittavat duona. ”Grim And Frostbitten Kingdoms” -kappaleen musiikkivideolla rumpuja soittaa kuitenkin Jan Axel Blomberg.


title: Ripsipiirakka

text:
Ripsipiirakka oli suomalainen, alatyylin lyriikoistaan tunnettu punkrockyhtye. Yhtyeen tunnetuimpia kappaleita ovat "Sanni" sekä cover-versiot Pekka Ruuskan "Rafaelin enkelistä" ja Pelle Miljoonan "Tahdon rakastella sinua" -kappaleesta.
EP:t


title: Georg Hackl

text: Georg Hackl (s. 9. syyskuuta 1966 Berchtesgadenissa, Saksassa) on entinen saksalainen ohjaskelkkailija ja kolminkertainen olympiavoittaja.


title: Georg Hackl

text: Hackl voitti ensimmäisen olympiamitalinsa 1988 Calgaryssä, jossa hän sijoittui toiseksi yksikkölaskussa. Kaksikoissa hän joutui tyytymään neljänteen sijaan. Neljä vuotta myöhemmin Albertvillen kisoissa Hackl voitti kultaa. Hän toisti saavutuksensa myös 1994 Lillehammerissa ja 1998 Naganossa, jossa hän ensimmäisenä olympiahistoriassa kellotti nopeimman ajan jokaisella neljällä laskulla. Vuonna 2002 Salt Lake Cityssä Hackl otti viidennen perättäisen olympiamitalin ensimmäisenä kelkkailijana. Tällä kertaa hän sijoittui hopealle.


title: Georg Hackl

text: Viimeisissä olympialaisissaan Torinossa 2006 Hackl jäi mitalien ulkopuolelle seitsemänneksi.


title: Petra Kronberger

text: Petra Kronberger (s. 21. helmikuuta 1969 Pfarrwerfen, Itävalta) on itävaltalainen alppihiihtäjä ja kaksinkertainen olympiavoittaja.


title: Petra Kronberger

text: Kronberger tunnettiin monipuolisena laskijana, sillä hän osallistui jokaiseen alppilajiin, ja on yksi niistä harvoista, joka on voittanut jokaisen lajin osakilpailun maailmancupissa. Kaudella 1989–1990 Kronberger voitti maailmancupin kokonaiskilpailun ensimmäisenä itävaltalaisena sitten Annemarie Pröllin (1978–1979). Hän toisti voittonsa kahtena seuraavana kautena. Lisäksi hän voitti pujottelucupin 1990–1991.


title: Petra Kronberger

text: Vuoden 1991 MM-kisoissa Kronberger voitti ainoaksi jääneen MM-mitalinsa, kun hän voitti kultaa syöksylaskussa. Hän olisi saattanut voittaa enemmänkin, mutta hän loukkaantui kaaduttuaan supersuurpujottelussa eikä siksi pystynyt osallistumaan pujotteluun, suurpujotteluun eikä alppiyhdistettyyn. Seuraavana vuonna Albertvillen talviolympialaisissa Kronberger voitti kaksi kultamitalia. Hän onnistui nousemaan ykkössijalle loistavalla toisella laskullaan sekä alppiyhdistetyssä että pujottelussa. Tämän lisäksi Kronberger sijoittui supersuurpujottelussa neljänneksi ja syöksylaskussa viidenneksi.


title: Petra Kronberger

text: Kronberger lopetti kilpauransa joulukuussa 1992 vain 23-vuotiaana. Syyksi hän ilmoitti motivaation puutteen.


title: Petra Kronberger

text: Yhteensä 16 voittoa (6 syöksylaskussa, 2 supersuurpujottelussa, 3 suurpujottelussa, 3 pujottelussa ja 2 alppiyhdistetyssä).


title: IRCAM

text: IRCAM () on Pierre Boulezin 1970-luvulla Pariisiin perustama instituutti, joka on keskittynyt musiikkitieteeseen ja avant-garde elektro-akustiseen taidemusiikkiin. Instituutti sijaitsee Pompidou-keskuksen vieressä ja myös kuuluu siihen hallinnollisesti.


title: Robert Pattinson

text: Robert Douglas Thomas Pattinson (s. 13. toukokuuta 1986 Lontoo) on englantilainen näyttelijä, malli ja muusikko. Hän aloitti uransa esittämällä velhopoika Cedric Diggorya elokuvassa "Harry Potter ja liekehtivä pikari" (2005). Myöhemmin hän päätyi näyttelemään vampyyri Edward Cullenia "Houkutus"-fantasiakirjasarjaan perustuvassa "Twilight"-elokuvasarjassa. Vuonna 2010 "Time" valitsi Pattinsonin yhdeksi maailman vaikutusvaltaisimmista julkisuuden henkilöistä.


title: Robert Pattinson

text: Pattinson syntyi Lontoossa Englannissa. Hänen äitinsä Clare työskenteli lontoolaisessa mallitoimistossa ja isä Richard toimi antiikkikauppiaana. Hänellä on kaksi vanhempaa sisarta, Victoria ja laulaja Lizzy Pattinson. Pattinson kasvoi Barnesissa Lounais-Lontoossa ja kävi Tower House Schoolia ja myöhemmin Harrodian School -yksityiskoulua. Hän harrasti pianon ja klassisen kitaran soittoa, ja kiinnostuttuaan yhä enemmän näyttelemisestä, hän liittyi paikalliseen teatteriryhmään Barnes Theatre Companyyn ollessaan 15-vuotias.


title: Robert Pattinson

text: Pattinson aloitti mallin työt ollessaan kaksitoista, mutta joutui lopettamaan uransa neljä vuotta myöhemmin kun ei enää ollut saada töitä. Pattinsonin mukaan syy oli hänen miehistymisensä. Hän kertoi joulukuussa 2008: ”Kun aloitin mallintyöt, olin melko pitkä ja näytin aikalailla tytöltä, joten sain paljon töitä silloin kun androgyyninen tyyli oli muodissa. Sitten taisin alkaa näyttää liian miehekkäältä, joten en saanut enää töitä samalla tavalla kuin ennen. Minulla oli erittäin menestyksetön mallin ura.”


title: Robert Pattinson

text: Pattinson teki ensiesiintymisensä televisiossa vuonna 2004 esiintyessään sivuroolissa televisioelokuvassa "Legenda Niebelungin sormuksesta". Samana vuonna hän esiintyi Mira Nairin ohjaamassa elokuvassa "Turhuuden turuilla". Hänen kohtauksensa jätettiin pois elokuvan teatteriversiosta, mutta ne ovat mukana DVD-julkaisussa. Vuonna 2005 hän esitti velhopoika Cedric Diggorya neljännessä "Harry Potter" -elokuvassa" Harry Potter ja liekehtivä pikari".


title: Robert Pattinson

text: Vuonna 2008 Pattinson esitti vampyyri Edward Cullenia yhdysvaltalaisen kirjailijan Stephenie Meyerin kirjoittaman menestyskirjasarjan ensimmäiseen osaan perustuvassa elokuvassa "Twilight – Houkutus". Aluksi Pattinson epäröi ottaa vastaan roolia, sillä hän pelkäsi ettei kykenisi välittämään hahmon "täydellisyyttä". Sarjan ihailijatkaan eivät aluksi pitäneet Pattinsonin valinnasta ja keräsivät muun muassa adressin saadakseen toisen näyttelijän rooliin. Elokuva julkaistiin 21. marraskuuta 2008 ja kriitikot ylistivät Pattinsonin roolisuoritusta sekä hänen ja hänen kanssanäyttelijänsä Kristen Stewartin välistä kemiaa.


title: Robert Pattinson

text: Seuraavaksi Pattinson näytteli taiteilija Salvador Dalía elokuvassa "Little Ashes" (2008). Vuonna 2008 hän esiintyi myös elokuvassa "How To Be" ja lyhytelokuvassa "The Summer House". Hän uusi roolinsa Edward Cullenina "Twilightin" jatko-osassa "Twilight – Uusikuu", joka julkaistiin 20. marraskuuta 2009. Vaikka elokuvakriitikot eivät pitäneet elokuvasta – ja Pattinson oli roolistaan ehdolla huonoimman miesnäyttelijän Razzie-palkintoon – elokuva tuotti silti yli 700 miljoonaa dollaria maailmanlaajuisesti.


title: Robert Pattinson

text: Lokakuussa 2009 Revolver Entertainment ilmoitti tehneensä dokumentin Pattinsonin elämästä. "Robsessed"-niminen dokumentti kertoo Pattinsonin lapsuudesta ja elämästä ennen "Twilight"-elokuvasarjaa. Dokumentti julkaistiin DVD:lle 10. marraskuuta 2009, hieman ennen "Twilight – Uudenkuun" ensi-iltaa. "Twilight"-elokuvasarjan kolmas osa "Twilight – Epäilys" sai ensi-iltansa 30. kesäkuuta 2010. Elokuva tuotti maailmanlaajuisesti 698 miljoonaa dollaria.


title: Robert Pattinson

text: Pattinson näytteli pääosaa draamaelokuvassa "Remember Me", joka sai ensi-iltansa 12. maaliskuuta 2010. Vuonna 2011 hän esiintyi Jacob Jankowskin roolissa elokuvassa "Vettä elefanteille", joka perustuu Sara Gruenin samannimiseen kirjaan. Pattinsonin roolisuoritusta on kiitetty, vaikka elokuva itsessään on saanut vaihtelevia arvioita.


title: Robert Pattinson

text: Pattinson palasi Edward Cullenin rooliin "Twilight"-elokuvasarjan kaksiosaiseen päätöselokuvaan "Twilight – Aamunkoi". Elokuvan ensimmäinen osa julkaistiin 18. marraskuuta 2011 ja se tuotti maailmanlaajuisesti 705 miljoonaa dollaria. Elokuvan toinen osa julkaistiin 16. marraskuuta 2012.


title: Robert Pattinson

text: Vuonna 2012 Pattinson esitti journalisti Georges Duroyn roolia vuoden 1885 romaaniin perustuvassa elokuvassa "Bel Ami". Elokuva sai maailmanensi-iltansa Berliinin elokuvajuhlilla vuonna 2012.


title: Robert Pattinson

text: Pattinson soittaa kitaraa ja pianoa, ja säveltää omaa musiikkia. Hän myös laulaa kaksi kappaletta "Twilight – Houkutus" -elokuvan soundtrack-albumilla: kappaleet ”Let Me Sign” ja ”Never Think”, jota hän oli itse kirjoittamassa. Lisäksi elokuvan "How to Be" soundtrack-albumi sisältää kolme Joe Hastingsin kirjoittamaa kappaletta, jotka Pattinson laulaa. Soundtrackeja lukuun ottamatta Pattinson on kertonut, ettei ole äänittänyt paljoa musiikkia, vain soittanut pubeissa ja iltamissa, ja hänen mukaansa musiikki on hänen ”varasuunnitelmansa jos näyttelijän ura epäonnistuu”. Vuonna 2010 Pattinson palkittiin Hollywoodin ”Most Influential Top Unexpected Musicians'” -palkinnolla.


title: Robert Pattinson

text: Pattinson on seurustellut kanssanäyttelijänsä Kristen Stewartin kanssa ensimmäisen "Twilight"-elokuvan kuvauksista vuodesta 2008 lähtien. He salailivat suhdettaan pitkään, eivätkä he ole puhuneet siitä julkisuudessa. Heinäkuussa 2012 yhdysvaltalainen viikkolehti "Us Weekly" julkaisi kuvia Stewartin ja ohjaaja Rupert Sandersin salatapaamisista, jolloin Stewart esitti julkisen anteeksipyynnön. He aloittivat seurustelun jälleen, koska Robert antoi anteeksi Kristenille. Sittemmin he ovat eronneet.


title: Robert Pattinson

text: Hän on seurustellut brittimuusikko FKA Twigsin kanssa vuoden 2014 syyskuusta lähtien.


title: Frank-Peter Roetsch

text: Frank-Peter Roetsch (s. 19. huhtikuuta 1964 Güstrow, Itä-Saksa) on saksalainen uransa lopettanut ampumahiihtäjä ja kaksinkertainen olympiavoittaja.


title: Frank-Peter Roetsch

text: Roetsch on voittanut urallaan kolme olympiamitalia, joista kaksi on kultaista, ja kymmenen maailmanmestaruusmitalia, joista viisi on kultaista. Calgaryssä 1988 Roetsch voitti sekä 20 että 10 kilometrin matkan olympiakullan. Hän oli ensimmäinen ampumahiihtäjä, joka voittaa yksissä olympialaisissa kaksi kultamitalia. Vuoden 1987 maailmanmestaruuskisoissa Roetsch voitti kolme kultaa. Hänellä on myös tilillään kolme maailmancupin voittoa.


title: Frank-Peter Roetsch

text: Roetsch asuu nykyään Dresdenissä vaimonsa ja kahden lapsensa kanssa.


title: Doug Bodger

text: Doug Bodger (s. 18. kesäkuuta 1966, Chemainus, Brittiläinen Kolumbia) on kanadalainen entinen jääkiekkoilija, pelipaikaltaan puolustaja.


title: Doug Bodger

text: Ennen NHL-uraansa Bodger pelasi kaksi kautta Kamloops Junior Oilersissa Western Hockey Leaguessa (WHL) vuosina 1982-1984. Hän teki ensimmäisellä WHL-kaudellaan 92 pistettä 72:ssa runkosarjaottelussa, 26 maalia ja 66 syöttöpistettä, ja toisella 98 pistettä 70:ssä ottelussa, 21 maalia ja 77 syöttöä. Hän oli kummallakin kaudella seuransa parhaiden pisteidentekijöiden joukossa ja paras pistemies puolustajista. Vuonna 1983 Bodger valittiin WHL:n toiseen tähdistökenttään. Pittsburgh Penguins varasi hänet NHL:ään numerolla yhdeksän vuoden 1984 varaustilaisuuden ensimmäisellä kierroksella.


title: Doug Bodger

text: Bodger teki NHL-debyyttinsä Penguinsin paidassa 11. lokakuuta 1984 ottelussa Boston Bruinsia vastaan ja vakiinnutti heti paikkansa seuran vakiokokoonpanossa. Hän pelasi Penguinsissa neljä täyttä kautta ja teki pisteiden valossa parhaalla kaudellaan, 1986-1987, 49 tehopistettä 76:ssa ottelussa, 11 maalia ja 38 syöttöpistettä, ollen seuransa paras pistemies puolustajista. Marraskuussa 1988, kesken kauden 1988-1989, Penguins kauppasi Bodgerin Buffalo Sabresiin yhdessä Darrin Shannonin kanssa vaihdossa Tom Barrassoon ja kolmannen kierroksen varausvuoroon.


title: Doug Bodger

text: Buffalo Sabresissa Bodger pelasi seitsemän vuoden ajan kuuluen seuran puolustuksen tukipilareihin. Hän ylitti Sabres-vuosinaan neljästi 40:n tehopisteen rajan ja kerran 50:n pisteen rajan, kaudella 1992-1993, jolla hän teki 54 pistettä 81:ssä runkosarjaottelussa, yhdeksän maalia ja 45 syöttöpistettä; samalla kaudella hän saavutti myös uransa parhaan tehotilastolukeman, +14. Bodger oli kahdella kaudella Sabresin tehokkain puolustaja, 1991-1992 ja 1992-1993. Marraskuussa 1995 Sabres kauppasi Bodgerin San Jose Sharksiin vaihdossa Václav Varaďaan, Martin Spanheliin ja Philadelphia Flyersin ensimmäisen ja neljännen kierroksen varausvuoroihin (San Josen aiemmin kauppojen myötä seuralle siirtyneitä) vuoden 1996 varaustilaisuudessa. Sharksissa Bodger pelasi kahden vuoden ajan, selvästi pienemmin tehoin kuin Penguinsissa ja Sabresissa.


title: Doug Bodger

text: Viimeisillä kausillaan Bodger teki lyhyet visiitit kolmessa eri seurassa. Joulukuussa 1997, kesken kauden 1997-1998, San Jose Sharks kauppasi Bodgerin New Jersey Devilsiin yhdessä Dody Woodin kanssa vaihdossa John MacLeaniin ja Ken Suttoniin; hän pelasi seurassa kauden loppuun. Kesäkuussa 1998 Devils kauppasi hänet Los Angeles Kingsiin vaihdossa neljännen kierroksen varausvuoroon saman kesän varaustilaisuudessa. Yhden kauden kestäneen Kings-uran jälkeen Bodger teki elokuussa 1999 rajoittamattomana vapaana agenttina 1+1-muotoisen sopimuksen Vancouver Canucksin kanssa. Bodger ei kuitenkaan onnistunut vakiinnuttamaan paikkaansa Canucks-miehistössä ja joulukuussa 1999 hänet lähetettiin farmijoukkueeseen. 14. joulukuuta 1999 Bodger ilmoitti lopettavansa pelaajauransa.


title: Doug Bodger

text: Doug Bodger pelasi 15-vuotisella NHL-urallaan 1071 runkosarjaottelua tehoin 106 maalia ja 422 syöttöpistettä. Pudotuspeleissä hän esiintyi 47:ssä ottelussa tehden 24 pistettä, kuusi maalia ja 18 syöttöpistettä. Bodger edusti maataan kolmesti jääkiekon maailmanmestaruuskisoissa, vuosina 1987, 1996 ja 1999. Vuoden 1996 kisoissa hän oli voittamassa MM-hopeaa.


title: Jens Filbrich

text: Jens "Fibs" Filbrich (s. 13. maaliskuuta 1979 Suhl, Thüringen) on saksalainen entinen maastohiihtäjä.


title: Jens Filbrich

text: Filbrich saavutti pronssia 50 kilometrillä Sapporon MM-kilpailuissa 2007. Lisäksi hän on saanut kahdeksan arvokisamitalia Saksan viesti- ja sprinttiviestijoukkueissa. Henkilökohtaisilla matkoilla hän on sijoittunut MM-kisoissa Sapporon pronssin lisäksi viisi kertaa kymmenen parhaan joukkoon: Val di Fiemmessä 2003 hän oli 30 kilometrin matkalla kuudes, Oberstdorfissa 2005 15 kilometrillä kahdeksas, Sapporossa yhdistelmäkilpailussa neljäs, Liberecissä 2009 yhdistelmäkilpailussa kymmenes ja Val di Fiemmessä 2013 50 kilometrillä yhdeksäs. Vancouverin olympialaisissa 2010 hän oli yhdistelmäkilpailussa kuudes.


title: Jens Filbrich

text: Maailmancupin henkilökohtaisissa kilpailuissa Filbrich on sijoittunut kaksi kertaa toiseksi ja kolme kertaa kolmanneksi. Lisäksi hän on ollut voittamassa useita maailmancup-viestejä.


title: Jens Filbrich

text: Tällä hetkellä Filbrich asuu Saksan Gosselissa ja edustaa SV Eintracht Frankenheinin hiihtoseuraa. Filbrichin äiti on entinen maastohiihtäjä Sigrun Krause.


title: Yleislähetys

text: Yleislähetys (broadcast) viittaa tietotekniikassa yleensä datavirtaan, jota lähetetään ennalta määräämättömälle vastaanottajamäärälle. Yleislähetystä käytetään esimerkiksi kun halutaan saada tietoa kaikista verkossa olevista laitteista. Tällöin kyselijä lähettää yhden yleislähetys-paketin, johon jokainen samassa aliverkossa oleva laite vastaa, olettaen että laite osaa tulkita kyselyn. Yleislähetys ei saisi koskaan saapua aliverkon ulkopuolelta, eivätkä aliverkon yleislähetykset saisi levitä aliverkon ulkopuolelle.


title: Yleislähetys

text: Tietokoneverkkojen yhteydessä "broadcast-osoite" on IP-osoite jonka kautta IP-paketti voidaan lähettää jokaiselle samassa aliverkossa olevalle laitteelle. Osoitteen tarkka määrittely on esityksessä RFC 919.


title: Yleislähetys

text: Tiettyä aliverkkoa vastaava broadcast-osoite saadaan kun tiedossa on laitteelle määritelty IP-osoite sekä aliverkon peite (englanniksi "subnet mask" tai "netmask"). IP-osoitteen ja aliverkon peitteen komplementin kesken tehdään looginen tai (OR) -bittioperaatio jonka tuloksena saadaan broadcast-osoite.


title: Yleislähetys

text: Esimerkki tämän selventämiseksi: Laite haluaa tehdä broadcast-lähetyksen omaan aliverkkoonsa. Laite tietää IP-osoitteensa 130.230.10.30 sekä aliverkon peitteen 255.255.255.0. Verkon peitteen komplementti on 0.0.0.255. Tällöin broadcast-osoitteeksi saadaan 130.230.10.30 || 0.0.0.255 = 130.230.10.255. Tähän osoitteeseen lähetetty paketti tavoittaa kaikki saman aliverkon laitteet.


title: Yleislähetys

text: Broadcast-osoite ethernet-verkossa on muotoa FF:FF:FF:FF:FF:FF. Se leviää koko aliverkon alueelle, koska ethernet-kytkimet ja -toistimet kopioivat ethernet-broadcast-osoitteella varustetut paketit jokaiseen porttiin. ARP-paketti on tyypillinen ethernet-broadcast-paketti.


title: Yleislähetys

text: Radiotekniikassa broadcast-termillä tarkoitetaan tv- ja radiolähetyksiä (sekä analogi- että digitaalilähetykset).


title: Täsmälähetys

text: Täsmälähetys (unicast tai singlecast) tarkoittaa tietoliikennetekniikassa viestin lähettämistä yhteen kohteeseen. Tietoliikenneverkon liikenteestä suurin osa on unicast-liikennettä. Unicast-lähetyksessä on aina yksi lähettäjä ja yksi vastaanottaja.


title: Andreas Schlütter

text: Andreas Schlütter (s. 17. elokuuta 1972 Suhl, Thüringen, Saksa) on saksalainen entinen hiihtäjä. Hän on saavuttanut neljä arvokisamitalia, kaikki Saksan viestijoukkueissa.


title: Andreas Schlütter

text: Schlütter on sijoittunut arvokisoissa henkilökohtaisilla matkoilla viisi kertaa kymmenen parhaan joukkoon, paras saavutus on neljäs sija 2002 olympialaisten 50 kilometrin matkalla.


title: Andreas Schlütter

text: Urheilu-uransa jälkeen Schlütter on valmentanut saksalaisia hiihtäjiä.


title: Breaking the Law

text: Breaking the Law on brittiläisen heavy metal -yhtye Judas Priestin kappale. Se on julkaistu vuonna 1980 yhtyeen albumilla "British Steel". Kappalen teemana on esivallan kyseenalaistaminen ja (nuoruuden) kapina. Kappaleesta on olemassa monta cover-versiota, muun muassa suomalaisen Sturm und Drangin tekemä.


title: Sergei Iljušin

text: Sergei Vladimirovitš Iljušin (, 30. maaliskuuta 1894 Diljalevo – 9. helmikuuta 1977 Moskova) oli neuvostoliittolainen lentokonesuunnittelija.


title: Sergei Iljušin

text:
Sergei Iljušin syntyi Keski-Venäjän maaseudulla köyhään perheeseen. Siksi Sergei joutui aloittamaan työnteon jo lapsena. 16-vuotiaana hän joutui Pietarissa lentokentän puhdistus- ja korjaustyöhön. Siellä hän sai ensikosketuksen ilmailuun, lisäksi kentällä järjestettiin Venäjän ensimmäinen ilmailuviikko-tapahtuma, jossa Sergei näki Venäjän kuuluisimmat lentäjät ja heidän koneensa.
Sergei ilmoittautui lentokouluun, joten hänen oma taloutensa oli ilmeisesti kohentunut. Kun bolševikkien vallankumoukselliset olivat ottaneet Venäjällä vallan, Sergei Iljušin liittyi Puna-armeijaan ja taisteli sisällissodassa. Kerran hänen piti purkaa englantilainen sotasaaliskone ja viedä se Moskovaan. Sergei haaveili tässä vaiheessa joskus itsekin suunnittelevansa lentokoneita.


title: Sergei Iljušin

text: Sergei Iljušin pääsi opiskelemaan ilmavoimien akatemiaan ja valmistui noin 30-vuotiaana. Tällöin hänet komennettiin lentokoneiden valmistuksen tarkastajaksi, joka esti omien suunnitelmien teon. Pian toinen maailmansota muodostui todelliseksi uhkaksi ja Iljušin katsoi velvollisuudekseen alkaa itse suunnitella lentokoneita. Hän lähetti esimiehilleen toistuvia pyyntöjä saada siirto suunnittelutehtäviin ja lopulta siihen myönnyttiin. Hän sai suunnittelutoimiston johtajuuden.


title: Sergei Iljušin

text:
Iljušinin ensimmäinen lentokone oli pitkän kantaman pommikone, jonka prototyyppi sai kutsumanimen "Moskva". "Moskva" saavutti matkalennon maailmanennätyksen vuonna 1938 lennollaan Moskovasta Vladivostokiin. Seuraavana vuonna se lensi Atlantin yli Pohjois-Amerikkaan. Sodassa Iljušin Il-4 pommikone oli käytössä pitkän kantaman, muun muassa Berliinin, pommituksissa.
Tämän jälkeen Iljušin suunnitteli Iljušin Il-2 rynnäkkökoneen eli Sturmovikin. Puna-armeijassa se tunnettiin Lentävänä panssarivaununa ja saksalaiset kutsuivat sitä Mustaksi kuolemaksi. Kone oli voimakkaasti panssaroitu ja hankala tuhota IT-konekivääreillä. Koneita valmistettiin yli 40 000 kappaletta.


title: Sergei Iljušin

text:
Sodan loputtua Iljušin suunnitteli Il-12, Il-14 ja Il-18-matkustajakoneet. Vuonna 1962 Iljušin toi Aeroflotin käyttöön Il-62 matkustajakoneen, joka oli nelimoottorinen 200-paikkainen suihkukone mannertenvälisille etäisyyksille. Esimerkiksi Douglas DC-8 tuli käyttöön vasta muutamaa vuotta myöhemmin.
Sergei Iljušin voitti monia palkintoja, muun muassa Sosialistisen työn sankari -mitalin.


title: Artikkeli (kielioppi)

text: Kieliopissa artikkeli on substantiiviin kiinteästi liittyvä sana, joka kertoo sen viittaussuhteesta. Artikkeli voi ilmaista esimerkiksi, käytetäänkö substantiivia yleisessä vai erityisessä merkityksessä. Artikkelista käy usein myös ilmi sanan kieliopillinen suku, joka saattaa vaikuttaa sanan merkitykseen (esimerkiksi norjan kielessä "en ball" ’pallo’, "et ball" ’tanssiaiset’).


title: Artikkeli (kielioppi)

text: Artikkeleja käytetään useimmissa indoeurooppalaisissa kielissä ja seemiläisissä kielissä. Muissa kieliryhmissä ne ovat harvinaisia. Suomen kielessä ei esiinny varsinaisia artikkeleita, mutta pronomineja "eräs", "yksi" ja "se" käytetään toisinaan artikkelin tapaan, varsinkin puhekielessä. Niissäkin kielissä, joissa artikkeleja käytetään, voi joskus olla tulkinnanvaraista, onko kyseessä artikkeli, pronomini vai lukusana.


title: Artikkeli (kielioppi)

text: Artikkeli sijoitetaan tavallisesti substantiivin eteen. Joissain kielissä, kuten lähes kaikissa skandinaavisissa kielissä, määräisenä artikkelina käytetään kuitenkin useimmissa tapauksissa substantiivin kanssa yhteen kirjoitettavaa jälkiliitettä, joka muistuttaa epämääräistä artikkelia tai on identtinen sen kanssa (esimerkiksi ruotsin kielessä ett hus : huset, en skola : skolan ja norjan kielessä et krig : kriget).


title: Artikkeli (kielioppi)

text: Monissa kielissä esiintyy kaksi artikkelityyppiä, "määräinen artikkeli" ja "epämääräinen artikkeli". Epämääräinen artikkeli viittaa kohteeseen yleensä (esimerkiksi englanniksi ”a dog is a mammal”, ”koira on nisäkäs”), ja määräinen artikkeli viittaa johonkin tiettyyn, rajattuun kohteeseen, joka ilmenee asiayhteydestä (esim. ”the dog bit the burglar”, ”koira puri murtovarasta”, ts. jokin tietty koira puri jotain tiettyä henkilöä).


title: Artikkeli (kielioppi)

text:
Usein epämääräistä artikkelia käytetään mainittaessa jotain ensimmäisen kerran ja määräistä artikkelia viitattaessa samaan kohteeseen uudelleen. Asiaa havainnollistaa seuraava englanninkielinen lause suomennoksineen:
”I have a hat. The hat is red. I wore the hat when I bought a hat for my sister.”
Minulla on (eräs) hattu. (Kyseinen) hattu on punainen. Minulla oli (kyseinen) hattu päässäni ostaessani (toisen, muun) hatun siskolleni.


title: Artikkeli (kielioppi)

text: Ranskan kielessä käytetään määräisen artikkelin (le, la, les) ja preposition de yhteensulautumaa ilmaisemaan epätarkkaa määrää Suomen kielen partitiivin tapaan. Rakenteesta käytetään nimitystä "article partitif", ”partitiiviartikkeli”:Englannissa ja monissa muissa kielissä ilmaus ”ei mikään”, ”ei kukaan”, ”ei yksikään” voidaan ilmaista yhdellä sanalla, jota käytetään artikkelin tapaan. Englannin kielessä siitä käytetään nimitystä "negative article":Kielissä, joissa substantiiviin pääsääntöisesti liittyy artikkeli, on usein joitakin poikkeustapauksia, joissa artikkelia ei käytetä; tällöin puhutaan ns. ”nolla-artikkelista” (engl. "zero article"). Esimerkiksi englannin kielessä artikkeli jää pois puhuttelussa, huudahduksissa, otsikkoteksteissä ja tietyissä vakiintuneissa ilmauksissa:Indoeurooppalaisissa kielissä epämääräiset artikkelit ovat kehittyneet lukusanasta "yksi" ja määräiset artikkelit demonstratiivipronominista "se", "tuo"; esimerkiksi latinan "ille, illa, illud" (se, tuo) → ranskan määräiset artikkelit "le, la" ja epämääräiset artikkelit "un, une" ← latinan "unus, una, unum", yksi. Tätä kehitystä kutsutaan kieliopillistumiseksi.


title: Artikkeli (kielioppi)

text: Unkari on ainoa artikkeleita kirjakielessä käyttävä uralilainen kieli. Suomen kirjakielen alkuaikoina suomeen yritettiin keinotekoisesti luoda artikkelikategoriaa indoeurooppalaisen mallin mukaan, mikä näkyy esimerkiksi Agricolan uuden testamentin käännöksen "Se Wsi Testamenti" nimessä.


title: Harold Osborn

text: Harold Marion Osborn (13. huhtikuuta 1899 Butler, Illinois – 5. huhtikuuta 1975) oli yhdysvaltalainen korkeushyppääjä ja kymmenottelija.


title: Harold Osborn

text: Osborn rikkoi 27. toukokuuta 1924 Edward Beesonin kymmenen vuotta vanhan korkeushypyn maailmanennätyksen kahdella sentillä hyppäämällä tuloksen 203. Saman kesän Pariisin olympialaisissa hän voitti korkeushypyn tuloksella 198. Se oli uusi olympiaennätys, joka kesti 12 vuotta. Neljä päivää myöhemmin alkoi kymmenottelu, jonka toisena päivänä hän ohitti maanmiehensä Emerson Nortonin kahdessa viimeisessä lajissa ja voitti tämän 360 pisteellä. Osbornin tulos 7711 pistettä paransi vanhaa maailmanennätystä 229 pisteellä. Hän on ainoa urheilija, joka on pystynyt voittamaan olympiakultaa sekä korkeushypyssä että kymmenottelussa. Amsterdamin olympialaisissa 1928 Osborn sijoittui korkeushypyssä viidenneksi.


title: Harold Osborn

text: Osborn voitti urallaan 17 kansallista mestaruutta korkeushypyssä, kymmenottelussa, aitajuoksussa ja vauhdittomissa hypyissä. Vielä 37-vuotiaana vuonna 1936 Osborn teki vauhdittoman korkeushypyn maailmanennätyksen (5 jalkaa, 6 tuumaa).


title: Amiedu

text: Amiedu on Helsingissä toimiva ammatillinen aikuiskoulutuskeskus. Amiedussa opiskelee vuosittain noin 21 000 aikuisoppijaa. Amiedu keskittyy pääkaupunkiseudun elinkeinostrategioiden ja toimialarakenteen tarpeitten mukaisiin osaamisalueisiin. Amiedun osaamiskeskukset ovat erikoistuneet hyvinvoinnin, kaupan, teknologiateollisuuden ja yritysturvallisuuden aloille, ICT-, kiinteistö- ja rakennusaloille sekä henkilöstövalmennukseen ja yrittäjyyteen. Henkilökuntaa Amiedulla on noin 350 henkilöä.


title: Amiedu

text: Amiedulla on kaksi toimipistettä Helsingin Pitäjänmäellä. Pitäjänmäellä sijaitsee Amiedun päätoimipaikka Taitotalo, jossa toimii myös Ami-säätiön tytäryhtiön Amicom Oy:n ylläpitämä Taitotalon kongressikeskus.


title: Amiedu

text: Amiedua ylläpitää Ami-säätiö, Helsingin, Espoon, Vantaan ja Kauniaisten kaupunkien omistama vuonna 1973 perustettu säätiö, jonka tarkoituksena on tuottaa ammatillisia aikuiskoulutuspalveluita pääkaupunkiseudulla. Kaupunginhallitukset asettavat Ami-säätiölle yhdeksänhenkisen hallituksen kahden vuoden pituiseksi toimikaudeksi. Hallituksen tehtävänä on säätiön ja konsernin strateginen omistajaohjaus. Ami-säätiön hallituksen toikaudella 2017-2018 puheenjohtajana toimii Juha Hakola ja varapuheenjohtajana Kristiina Erkkilä.


title: Amiedu

text: Ami-säätiön hallitus valitsee Amiedulle kaksitoistajäsenisen johtokunnan kahden vuoden pituiseksi toimikaudeksi. Johtokunnan tehtäviin kuuluu ennakoida työelämän muutoksia, kehittää Amiedun asiakasohjelmia sekä tehdä Ami-säätiön hallitukselle esityksiä Amiedun strategioiden, toimintamallien, organisaation ja palvelutarjonnan kehittämiseksi.


title: Amiedu

text: Lisäksi Ami-säätiö omistaa kokonaisuudessaan Amicom Oy:n, joka ylläpitää Taitotalon kongressikeskusta Taitotalossa Helsingin Pitäjänmäellä. Amicom Oy tuottaa myös ajankohtaisseminaareja.


title: Amiedu

text: Suomalaiset työmarkkinat ja niille asetetut ammattitaitovaatimukset olivat murroksessa 1960- ja 1970-luvulla, kuten niin usein sitä ennen ja sen jälkeen. Kaupungistumiskehitys sekä työvoiman kasvava tarve teollisuudessa ja palvelualoilla edellyttivät, että aikuisväestölle tarjotaan tilaisuus hankkia ammatillinen pätevyys tai täydentää sitä. Näistä lähtökohdista maahan perustettiin kurssikeskuksia 1960- ja 1970-luvuilla.


title: Amiedu

text: Helsinki, Espoo, Vantaa ja Kauniainen katsoivat aluksi, etteivät pääkaupunkiseudun tarve ja toisaalta koulutustarjontatilanne antaneet aihetta kurssikeskuksen perustamiseen seudulle. Toukokuussa 1972 pääkaupunkiseudun yhteistyötoimikunnan nimeämä ammattikurssijaosto jätti kuitenkin mietinnön, joka johti kurssikeskusta ylläpitävän säätiön perustamiseen.


title: Amiedu

text: Oikeusministeriö myönsi vuonna 1973 pääkaupunkiseudun kunnille luvan perustaa Pääkaupunkiseudun ammattikurssisäätiö. Ammattikasvatushallitus antoi puolestaan vuonna 1975 päätöksen kurssikeskuksesta, joka sai toimia neljän kunnan alueella ja jonka toiminnan volyymi oli 350 aikuisopiskelijaa.


title: Amiedu

text: Pääkaupunkiseudun ammatillisen kurssikeskuksen toiminta käynnistyi lupaehtojen mukaisesti vuoden 1976 alusta. Tällöin vakinaisen henkilökunnan lukumäärä oli 20 ja toiminta palveli ennen kaikkea työhallinnon asiakkaita. Työvoimakoulutuksen rinnalle toiseksi tukijalaksi vakiintui 1980- ja 1990-luvuilla vähitellen omaehtoinen lisäkoulutus, etenkin vastikään 10 vuotta täyttäneen näyttötutkintojärjestelmän vauhdittamana.


title: Amiedu

text: Amiedun kolmannen tukijalan muodostaa 1990- ja 2000-luvuilla voimakkaasti kasvanut henkilöstökoulutus, jota edelleen vauhdittaa Ami-säätiön ammatillisen lisäkoulutuksen järjestämislupaan vuonna 2005 kirjattu päätös opetusministeriön myöntämästä "työelämän kehittämis- ja palvelutehtävästä".


title: Amiedu

text: Amiedun rehtoreina ovat toimineet Arvi Makkonen 1976–1981, YK Pekka Lampinen 1981–1985, insinööri Jarmo Ojala 1985–2001 ja vuodesta 2001 alkaen KTM Timo Karkola.Opiskeltavat ammattialat


title: Epinomis

text: Epinomis (; ) on Platonin nimiin pantu dialogi. Sen toinen nimi Thrasylloksen jaottelussa on "Yöllinen kokous" tai "Filosofi" (, "Nykterinos syllogos ē filosofos"). Dialogissa keskustelevat Kleinias Kreetalainen, Megillos Lakedaimonialainen ja ateenalainen vieras. Dialogia pidetään yleisesti epäperäisenä.


title: Epinomis

text: Dialogi on luettu Platonin teosten joukkoon antiikin ajalta lähtien. Nykyisen näkemyksen mukaan se ei kuitenkaan ole Platonin kirjoittama, vaan todennäköisesti Akatemian myöhempää tuotantoa. Dialogin nimi "epinomis" tarkoittaa ”lakien jälkeen”, koska se on julkaistu alun perin ja usein yhä edelleenkin Platonin teoksen "Lait" jälkeen. Dialogin on mahdollisesti kirjoittanut Filippos Opuslainen, joka toimitti "Lait" Platonin kuoleman jälkeen.


title: Epinomis

text: Diogenes Laertioksen esittämässä, Thrasylloksen tekemässä Platonin teosten jaottelussa dialogi kuuluu IX tetralogiaan yhdessä "Lakien", dialogin "Minos" sekä Platonin kirjeiden kanssa. Aiheensa puolesta Thrasyllos luki dialogin Platonin poliittinen teosten joukkoon. Aristofanes Byzantionlaisen jaottelussa dialogi kuuluu puolestaan II trilogiaan yhdessä "Lakien" ja "Minoksen" kanssa.


title: Epinomis

text: Dialogissa esiintyvät tuntemattomaksi jäävä ateenalainen, Kleinias Kreetalainen sekä Megillos Lakedaimonialainen. Se aloittaa käsittelemällä samoja asioita kuin "Lait", sekä sitä, miten ihminen tulee kouluttaa viisaaksi. Ateenalainen painottaa, että tässä on tärkeää suuntautua kohti jumalallista, mukaan lukien tähtitiede ja matematiikka. Näin teos päätyy pidemmälle erilaisiin tähtitieteellisiin, kosmologisiin ja matemaattisiin spekulaatioihin. Tähtitieteilijän todetaan olevan viisaista kaikkein etevin.


title: THX

text: THX on Lucasfilmin kehittämä elokuvateatterien ja äänentoistolaitteiden laatuluokitus. THX ei ole Dolby Digitalin, SDDS:n tai DTS:n tapaan äänijärjestelmä.


title: THX

text: THX-luokitus käsittää niin kuvan kuin äänenkin, ja siihen kuuluu myös monia muita teknisiä vaatimuksia, kuten ilmastointilaitteiden äänitasot. THX-teatterin tulee täyttää kaikki sille asetut vaatimukset, kuten oikeanlainen akustiikka ja kaiutinasettelu sekä ulkoa kuuluvien äänien poistaminen. Lucasfilm perii THX-lisenssistä vuosittaisen korvauksen. Suomessa monella elokuvateatterilla oli aikaisemmin THX-luokitus, mutta sen korkean hinnan vuoksi Suomessa ei nykyään ole yhtään virallista THX-teatteria.


title: THX

text: Elokuvateatterien lisäksi THX-luokituksen voivat saada muun muassa yksityishenkilöille tarkoitetut viritin-vahvistimet. Niissä THX tarkoittaa useimmiten sitä, että valmistaja on maksanut lisenssin käyttöoikeudesta ja vahvistimeen on lisätty niin sanottu THX DSP -moodi, jonka aktivoimalla voi käyttää THX-suosituksen mukaisia ääniasetuksia. Yksityisessä käytössä THX:llä ei kuitenkaan ole suurta merkitystä.


title: THX

text: THX:n kehitti Tomlinson Holman, ja se tulee sanoista "T"omlinson "H"olman's e"X"periment. George Lucasin ensimmäinen kokoillan elokuva oli THX 1138.


title: Perdikkas II

text: Perdikkas II oli Makedonian kuningas noin 454–413 eaa. Hänen isänsä oli Aleksanteri I. Perdikkas oli kuningas peloponnesolaissodan aikana. Sodan eri vaiheiden aikana hän oli liitossa niin Ateenan kun Spartankin kanssa. Perdikkaan tärkein tavoite oli kuitenkin Makedonian olojen vakiinnuttaminen.


title: Perdikkas II

text: Aleksanterin kuoltua vuonna 452 eaa. alkoi sekasortoinen kausi, jonka aikana Makedonian eri alueet olivat miltei itsenäisiä. Vuonna 434 eaa. Perdikkaan veli Filippos yritti kaapata vallan veljeltään Ateenan avustuksella. Perdikkas yllytti kapinamielialaa Ateenalle veroa maksavien kaupunkien joukossa. Ateenalaiset pelkäsivät etupäässä Poteidaian kapinoivat heitä vastaan ja lähettivät armeijan kukistamaan Perdikkasta. Ateenalainen armeija valtasi Thermen ja aloitti piirittämään Pydnaa, mutta joutui lopettamaan piirityksen, kun ateenalaiset saivat tietää Korintin lähettäneen armeijan Poteidaian avuksi. Ateenalaiset sopivat nopeasti rauhasta Perdikkaan kanssa. Perdikkas rikkoi kuitenkin pian rauhansopimuksen.


title: Perdikkas II

text: Vuonna 431 eaa. Ateena solmi liiton Makedonian naapurin Traakian kuninkaan Sitalkeen kanssa. Sitalkes välitti uuden rauhan Ateenan ja Perdikkaan välillä. Perdikkas sai takaisin Thermen ja ateenalaiset luopuivat Filippoksen auttamisesta. Perdikkas rikkoi myös tätä rauhansopimusta vastaan vuonna 429 eaa., kun hän lähetti armeijan Spartan avuksi Akarnaniaan. Ateena lupasi auttaa Sitalkesta, jos tämä hyökkäisi Perdikkasta vastaan. Rutosta kärsivästä Ateenasta ei kuitenkaan tullut minkäänlaista apua, kun Sitalkes hyökkäsi Makedoniaan. Perdikkas sai pelastettua oman nahkansa antamalla siskonsa Sitalkeelle vaimoksi.


title: Perdikkas II

text: Tämän jälkeen Perdikkas oli Spartan liittolainen ja hän auttoi Brasidasta valtaamaan Amfipoliin. Spartalaiset vuorostaan auttoivat Perdikkasta kukistamaan Makedonian sisäistä vastarintaa. Tämä liitto ei kuitenkaan kestänyt pitkään, kun eräässä taistelussa makedonialaiset pakenivat taistelukentältä ja jättivät spartalaiset yksin vihollista vastaan. Spartalaiset ryöstivät kostoksi makedonialaisten leirin. Vuonna 423 eaa. Perdikkas liittoutui taas Ateenan kanssa.


title: Perdikkas II

text: Noin vuonna 413 eaa. Perdikkas kuoli ja jätti Makedonina pojalleen Arkhelaiokselle.


title: Boris Hurtta

text: Boris Hurtta (s. 8. joulukuuta 1945 Turku) on suomalainen kirjailija. Salanimen takana on turkulainen eläkkeellä oleva ylikonstaapeli Tarmo Tapio Talvio. Hän on käyttänyt myös nimimerkkiä Boris Lindström.


title: Boris Hurtta

text: Boris Hurtta on julkaissut runsaasti novelleja pienlehdissä. Hurtta on yksi suomalaisen kauhukirjallisuuden harvoista edustajista. Hän on julkaissut kaksi kauhuromaania, "Elävien ja kuolleitten kesä" (1990) ja "Lumen tuloa ei voi estää" (1991). Edellinen on vampyyrikertomus ja taas jälkimmäinen kevyesti Cthulhu-vaikutteinen tarina syrjäisestä kylästä, jonka asukkaat palvovat muinaista jumaluutta. Sittemmin Hurtta kirjoitti muun muassa Pohjois-Afrikkaan sijoittuneet veijari- ja seikkailuromaanit "Rommelin kulta" (1994) ja "Tangerin isokala" (2000). Vuonna 2003 Hurtta palasi taas kauhuun romaanilla "Käärmeet ja tikapuut".


title: Boris Hurtta

text: Hurtta on pitänyt Portti-lehdessä palstaa, jossa hän esittelee etenkin vanhempaa ja tuntemattomampaa suomalaista fantasiaan tai seikkailuun vivahtavaa kirjallisuutta. Hän on kirjoittanut myös muun muassa matkakertomuksen ja historiikin "Meteoran kadonneet luostarit" (1998) sekä käsikirjoittanut live-roolipelin "Seitsemän hunnun tanssi" (2001). Hurtta on innokas bibliofiili, ja hänen pääasiallisena keräilykohteenaan ovat Tulenkantajat-kirjailijaryhmän aikalaiset.


title: Boris Hurtta

text: Novellikokoelmat:Mukana valikoimissa ja kokoomateoksissa:Muu tuotanto:Johanna Sinisalon brittiläiselle Dedalus-kustantamolle toimittamassa kokoomateoksessa "The Dedalus Book of Finnish Fantasy" (2006) on mukana käännös Hurtan novellista ”Tautimies”.


title: Blender (ohjelma)

text: Blender on 3D-grafiikan mallinnusohjelma. Sitä levitetään GPL-lisenssin alla. Se on suosittu täysin ilmainen ja vapaa 3D-mallinnusohjelma.


title: Blender (ohjelma)

text: Alun pitäen ohjelma kehitettiin Hollannissa NEO-GEO-nimisen mainostoimiston sisäiseen käyttöön IRIX-käyttöjärjestelmälle, ja myöhemmin siitä julkaistiin versio Linuxille ja FreeBSD:lle. Toimiston lopetettua toimintansa ohjelmaa kehittämään muodostettiin yritys nimeltä Not a Number, joka kehitti sitä eteenpäin ja teki siitä myös versiot Windowsille ja OS X:lle. Kaiken tämän ajan Blenderiä levitettiin freewarena ilman lähdekoodia. NaN meni kuitenkin konkurssiin vuonna 2002. Ton Roosendaal, Blenderin pääkehittäjä, järjesti kampanjan, joka keräsi nopeasti lahjoittajilta 100 000 euroa ohjelman lähdekoodin ostamiseksi, ja ohjelma lisensoitiin uudelleen GPL-lisenssin alle. Nykyisin Blenderiä kehittää Blender Foundation -niminen säätiö. Kirjoitusoikeuksia on noin 50 kehittäjällä.


title: Blender (ohjelma)

text: Blenderillä on maine vaikeakäyttöisenä ohjelmana, mutta sen käyttöliittymää on loogistettu ja helpotettu huomattavasti ajan myötä, ja työ jatkuu Blender 2.7:n kehitystyön puitteissa. Aiemmin suurin osa toiminnoista vaati näppäinoikoteiden opettelun, mutta nykyisin suurin osa toiminnoista on myös valikoissa. Lisäksi ohjelma sisältää mahdollisuuden hakea toimintoa nimen avulla.


title: Blender (ohjelma)

text: Blenderiä käytetään pääasiassa eri toimintatiloissa. Pääasialliset toimintatilat ovat esinetila ("object mode") ja muokkaustila ("edit mode"), joiden välillä vaihdetaan Tab-näppäimellä. Esinetilassa muokataan muun muassa esineen sijaintia ja asentoa, muokkaustilassa voidaan taas muokata esineen muotoa (esimerkiksi polygonimallien tapauksessa eri nurkkapisteiden sijainteja).


title: Blender (ohjelma)

text: Toinen Blenderin tärkeä ominaisuus on työtilan jako. Työtila jaetaan osiin; esimerkiksi alussa nähdään 3D-näkymä ja muokkaustyökalulaatikko, mutta nämä ovat vain näkymiä muiden joukossa; ne voidaan yhdistää, jakaa uudelleen, ja niiden tyyppiä voi vaihtaa. Kaikkia näkymiä muokataan samoilla komennoilla, mistä johtuu esimerkiksi erikoinen ominaisuus, että työkalulaatikkoa voi zoomata ja panoroida.


title: Blender (ohjelma)

text: Blender tukee erilaisia tyypillisiä 3D-esineitä, kuten polygonimalleja, kaaria ja NURBS-pintoja.


title: Blender (ohjelma)

text: Blenderissä on myös 3D-mallien animointia varten erittäin laajamittaiset työkalut. Lisäksi siinä on sisäänrakennettuna tuki Python-ohjelmointikielellä tehdyille skripteille, ja sisäänrakennettu pelimoottori, jossa on myös tuki kattavalle fysiikkamallinnukselle.


title: Blender (ohjelma)

text: Blenderissä on kaksi omaa sisäänrakennettua 3D-renderöijää, Blenderin sisäinen renderöijä (engl. ”The Blender Internal Render Engine”) ja Cycles-renderöijä. Lisäksi suoraan käyttöliittymään on myös integroitu tuki YafRay-renderöintiohjelmalle. Suora tuki tosin lakkautettiin version 2.49 julkaisun myötä, sillä YafRayn seuraaja Yafaray toimii skriptin kautta. Blender tukee myös 3D-mallien vientiä muihin ohjelmiin ja renderöijiin ja mallien tuontia monista muista ohjelmista.


title: Blender (ohjelma)

text:
Noin kuukauden aikana, kun Blender v2.44 oli julkaistu, sitä oli ladattu jo 800 000 kertaa; tämä maailmanlaajuinen käyttäjäkunta luo tukimekanismeja ohjelmalle. Suurin osa käyttäjistä oppii Blenderin käytön yhteisöharjoitusten kautta ja foorumeilla olevista keskusteluista, kuten Blender Artists (aiemmin tunnettu nimellä elYsium); kuitenkin, toinen tapa oppia Blenderi on ladata ja tutkia valmiiksi tehtyjä Blender malleja.
Monet muut sivut, kuten BlenderArt Magazine – ilmainen, ladattava lehtinen jonka jokaisessa luvussa keskitytään yksitellen tiettyyn 3D-osa-alueeseen – ja BlenderNation, antaa tietoa kaikesta mitä Blenderin ympärillä on, näyttää uusia tekniikoita ja ominaisuuksia, ja antaa opetusohjelmia sekä muita oppaita.


title: Blender (ohjelma)

text: Blenderin kehittämisestä vastaava säätiö, Blender Foundation, perustettiin toukokuussa 2002.


title: Blender (ohjelma)

text: Vuonna 2006 säätiö julkaisi Blenderillä animoidun Elephants Dream -lyhytanimaation. Säätiön tuottamien elokuvien tarkoituksena on, että osa tuotantobudjetista käytetään uusien Blenderin ominaisuuksien kehittämiseen. Elokuvan suosion myötä säätiö perusti Amsterdamiin Alankomaihin Blender Instituten, joka toimii 3D-studiona ja säätiön pääpaikkana.


title: Blender (ohjelma)

text: Ensimmäinen Instituten elokuva on 2008 julkaistu Big Buck Bunny -lyhytanimaatio, jota seurasi samana vuonna julkaistu Yo Frankie! -tietokonepeli. Kolmanneksi julkaistu elokuvatuotanto oli on Sintel, fantasialyhytelokuva, joka julkaistiin vuonna 2010. Uusin elokuvatuotannoista on vuoden 2012 tieteislyhytelokuva Tears of Steel; aikaisemmat tuotannot pohjautuivat kokonaan Blender-renderöintiin, mutta Tears of Steelissä kompositoitiin ensimmäistä kertaa Blender-erikoistehoisteisiin näyttelijöitä.


title: Blender (ohjelma)

text: "Blender Game Engine" on pelien tekoon tarkoitettu komponentti (laajennus), joka tukee muun muassa OpenAL audiorajapintaa.


title: Blender (ohjelma)

text: "Video Sequence Editor"(VSE) on video-editointiin tarkoitettu käyttöliittymä, jossa on lähes kaupalliseen tasoon yltävät ominaisuudet. Blenderin kompositointi ominaisuuden kanssa käytettäessä VSE pystyy luomaan kaupallisen Hollywood elokuvan tasoista materiaalia.


title: Leon Štukelj

text: Leon Štukelj (12. marraskuuta 1898 Novo Mesto – 8. marraskuuta 1999 Maribor) oli slovenialainen telinevoimistelija ja kolminkertainen olympiavoittaja.


title: Leon Štukelj

text: Štukelj syntyi Novo Mestossa, joka silloin oli osa Itävalta-Unkaria, nykyisin Sloveniaa. Arvokilpailu-urallaan Štukelj edusti Jugoslaviaa.


title: Leon Štukelj

text: Štukelj on Slovenian urheilun tärkeimpiä nimiä, yksi harvoista slovenialaisista, joka on noussut lajinsa terävimmälle huipulle. Sinne hän nousi vuoden 1922 MM-kisoissa Ljubljanassa ja pysyi siellä vuoden 1936 Berliinin olympialaisiin asti.


title: Leon Štukelj

text: Štukelj kilpaili seitsemissä arvokisoissa voittaen 20 mitalia. Olympialaisissa hän saavutti kuusi mitalia: kaksi kultaa Pariisissa 1924 (rekki ja moniottelu), yhden kullan (renkaat) ja kaksi pronssia (moniottelu ja joukkuekilpailu) Amsterdamissa 1928 sekä hopeaa (renkaat) Berliinissä 1936.


title: Leon Štukelj

text: Vuonna 1927 hän sai valmiiksi lakiopintonsa ja työskenteli urheilu-uransa jälkeen tuomarina: aluksi synnyinkaupungissaan Novo Mestossa, sitten Lenartissa ja viimeksi Mariborissa, jossa hän asui kuolemaansa saakka. Štukelj kuoli vain neljä päivää ennen 101-vuotissyntymäpäiväänsä.


title: Leon Štukelj

text: Suunnilleen vuosikymmenen ajan Štukelj oli vanhin elossa ollut ja viimeinen 1800-luvulla syntynyt olympiavoittaja. Hän osallistui katsojana vuoden 1992 kesäolympialaisten avajaisiin Barcelonassa, jossa Slovenian urheilijat marssivat kentälle ensimmäistä kertaa oman lipun alla. Vuonna 1996 Atlantan kisojen avajaisissa hänet esiteltiin maailman vanhimpana elossa olevana olympiaurheilijana. Hän myös osallistui voimistelun joukkuekilpailun palkintojenjakoon.


title: Jan Heintze

text: Jan Heintze (s. 17. elokuuta 1963, Tårnby, Tanska) on tanskalainen entinen jalkapalloilija. Heintzen pelipaikka oli vasen laitapuolustaja.


title: Jan Heintze

text: Heintze aloitti ammattilaisuransa Alankomaissa PSV Eindhovenissa vuonna 1982. Hänen debyyttiottelunsa oli 4. joulukuuta 1982 pelattu ottelu Roda JC:tä vastaan. Heintze edusti PSV:tä kaksitoista vuotta. Vuonna 1994 hän siirtyi sieltä pois, saksalaiseen Bayer 05 Uerdingeniin. Hän edusti Saksassa myös Bayer Leverkusenia kunnes palasi PSV:n riveihin vuonna 1999. Heintzen viimeiseksi otteluksi jäi PSV Eindhoven - FC Utrecht, joka pelattiin 25. toukokuuta vuonna 2003. Yhteensä hän pelasi 535 ammattilaisottelua.


title: Jan Heintze

text: Tanskan maajoukkueessa Heintze pelasi 86 ottelua, joissa hän teki neljä maalia. Maajoukkuedebyyttinsä hän teki 29. huhtikuuta 1987 Suomea vastaan ja viimeisen maaottelunsa hän pelasi 6. kesäkuuta 2002 Senegalia vastaan MM-kisoissa 2002.


title: DUAL

text: Diffusing update algorithm (DUAL) on SRI Internationalin kehittämä protokolla, jota Ciscon reititysprotokolla EIGRP käyttää reitityssilmukoiden välttämiseen sekä reittien paremmuuden selvittämiseen.


title: Alpratsolaami

text: Alpratsolaami on bentsodiatsepiineihin kuuluva lääkeaine. Alpratsolaamia myydään tavallisina tabletteina sekä depottabletteina. Suomessa alpratsolaamia myydään tuotenimillä Xanor, Alprox, Alprazolam, jotka ovat kaikki kolmiolääkkeitä. Alpratsolaamia voidaan käyttää masennuksen, vaikean ahdistuksen ja paniikkihäiriön hoitoon.


title: Alpratsolaami

text: Alpratsolaamin kehitti lääkeyhtiö Upjohn (nyt osa Pfizeriä) diatsepaamista lisäämällä siihen triatsolorenkaan. Sen patentti haettiin 29. lokakuuta 1969, myönnettiin 19. lokakuuta 1976, ja lääke vapautui patentin suojasta syyskuussa 1993. Lääke tuli kansainvälisille markkinoille vuonna 1983 ja Eurooppaan 1990-luvun taitteessa. Suomessa myyntilupa Xanorille tuli 3. joulukuuta 1986.


title: Alpratsolaami

text: Alpratsolaami vaikuttaa, kuten muutkin bentsodiatsepiinit, sitoutumalla GABA-bentsodiatsepiinireseptorikompleksiin lisäten endogeenisen GABAn inhibitorista vaikutusta. Sen anksiolyyttinen (ahdistusta lievittävä) vaikutus alkaa nopeasti, ja ahdistuneisuusoireet, kuten hermostuneisuus, levottomuus ja jännittyneisyys lievenevät. Alpratsolaamilla, toisin kuin muilla bentsodiatsepiineillä, on kuvattu olevan myös masennuksen tuskaisuutta lievittävää vaikutusta. Hoitoannoksilla sedaatiota aiheutuu vain harvoin. Anksiolyyttiset annokset eivät aiheuta juurikaan lihasheikkoutta. Alpratsolaami lyhentää REM-unta ja pidentää REM-latenssia, suhteessa annokseen suuruuteen.


title: Alpratsolaami

text: Alpratsolaamin 0,5 milligrammaa vastaava annos diatsepaamia on 10 mg. Sen huippupitoisuus veriplasmassa saavutetaan noin 1–2 tunnissa. Alpratsolaami, kuten muutkin bentsodiatsepiinit, haittaa suorituskykyä.


title: Alpratsolaami

text:
Alpratsolaamia käytetään ahdistuksen ja tuskaisuuden lievittämiseen, etenkin kun niihin liittyy masennusta. Lääkkeellä on mahdollista hoitaa sosiaalisten tilanteiden pelkoa ja paniikkihäiriöitä. Alpratsolaami kohosi 1990-luvulla nopeasti myydyimmäksi rauhoittavaksi lääkkeeksi ohi vanhan ykkösen diatsepaamin. Lääkettä mainostettiin apteekeissa tehokkaimmaksi nykyaikaiseksi lääkkeeksi paniikkihäiriöön ja kahvikuppineurooseihin. Yhdysvalloissa lääke oli 7. myydyin geneerinen lääke vuonna 2006. Yhdysvalloissa lääkkeen suosio hiipui 1990-luvulla SSRI-lääkkeiden tullessa, jotka ajateltiin korvaavan bentsodiatsepiinit. Pitkäaikaisessa säännöllisessä käytössä käy kuitenkin usein niin, että lääkkeen käyttö alkaakin lisätä paniikkikohtausten määrää. Tämä johtuu siitä, että potilaan elimistö tottuu toimimaan alpratsolaamin vaikutuksen alaisena. Kun aineen pitoisuus elimistössä alkaa laskea, herkkyys saada uusi paniikkikohtaus saattaa nousta suuremmalle tasolle kuin mitä se oli ennen lääkityksen aloittamista.
On myös kehitetty tasaisesti vaikuttava Depot-tabletti, mikä pitää alpratsolaamin tason elimistössä tasaisena ja
on todettu hyväksi pidempiaikaisessa hoidossa.


title: Alpratsolaami

text: Useat Suomen lääkärit ovat 2000-luvulla saaneet tietoonsa enemmän potilastietoa, ja vaikuttaa siltä, että alpratsolaami aiheuttaa riippuvuutta. Elimistö voi tottua lääkkeeseen lyhyessä ajassa, noin 2–4 viikossa päivittäin käytettynä.


title: Alpratsolaami

text: Joidenkin lääkärien mielestä riippuvuuden ja toleranssin syntyä voisi hidastaa pitämällä vähintään kahden perättäisen vuorokauden taukoja viikossa. Tämän metodin tehosta ei ole kuitenkaan olemassa tieteellistä näyttöä. Bentsodiatsepiinien pitkäaikaiskäytön on todettu vähentävän paniikkikohtausten määrää. Mikäli alpratsolaamin käyttö pidetään kohtuullisena, vain akuutteihin tilanteisiin otettavana kohtauslääkkeenä, riippuvuusriski ei ole sen suurempi kuin muillakaan lääkkeillä.


title: Alpratsolaami

text: Lääkkeen määräämistä on rajoitettu 1980-luvun jälkeen, jolloin sitä määrättiin usein ensisijaisenakin lääkkeenä. Sitä määrätään silloin, kun muut lääketyypit eivät tunnu vaikuttavan. Lääkityksen kesto pidetään myös lyhyenä (enintään muutamia kuukausia tai vain tarvittaessa vaikeimpiin tilanteisiin) tottumisen estämiseksi, kun aiemmin lääkettä saatettiin määrätä pitkiksikin ajoiksi. Joissakin tapauksissa lääkityksen kestoa voidaan pidentää, jos hyödyt arvioidaan haittoja suuremmiksi.


title: Alpratsolaami

text: Vuonna 1994 tuli Suomessa markkinoille Xanor Depot -versio (kuvassa nopeavaikutteinen 2mg:n Xanax), depottabletti jossa vaikuttava lääkeaine liukenee tavallista, välittömästi liukenevaa tablettia hitaammin ja lääkkeen vaikutus on näin hieman tasaisempi ja hitaampi. Xanor Depotilla alpratsolaamin huippupitoisuus veriplasmassa saavutetaan 5–11 tunnissa. Tämä aika on noin kaksi kertaa pitempi kuin aika, jonka kuluttua tavallinen, välittömästi liukeneva tabletti saavuttaa huippupitoisuuden veriplasmassa. Depottabletti hillitsee jonkin verran alpratsolaamin voimakkaita nousuja ja laskuja, mutta ei silti vähennä riippuvuusriskiä, mikäli lääkettä käytetään päivittäin.


title: Markus Hohti

text: Markus Hohti (s. 1976) on suomalainen sellisti. Hohti on aktiivinen kamarimuusikko, joka on toiminut erityisesti Uusinta-kamariyhtyeessä. Hän on esiintynyt kotimaan lisäksi laajasti myös ulkomailla sekä osallistunut useisiin levytyksiin.


title: Henri Gagnebin

text: Henri Gagnebin (12. maaliskuuta 1886 Liège – 2. kesäkuuta 1977 Geneve) oli belgialaissyntyinen sveitsiläinen säveltäjä.


title: Henri Gagnebin

text: Gagnebin syntyi Liègessä vuonna 1886. Hän aloitti opiskelunsa Biennessä ja Lausannessa. Vuonna 1905 hän asui ja opiskeli kahdeksan kuukauden ajan Berliinissä. Vuodesta 1908 alkaen hän opiskeli urkujensoittoa ja sävellystä Pariisissa. Vuosina 1925–1961 Gagnebin toimi geneveläisessä konservatoriossa. Hän kuoli Genevessä vuonna 1977.


title: Henri Gagnebin

text: Gagnebin sävelsi muun muassa sinfonioita ja kaksi balettia.


title: Millonarios FC

text: Millonarios Fútbol Club on jalkapalloseura Bogotasta Kolumbiasta. Seura perustettiin nimellä Club Deportivo Los Millonarios vuonna 1946, ja se on 14 liiga- ja neljällä cup-mestaruudellaan Kolumbian menestynein seura.


title: Jean Daetwyler

text: Jean Hans August Daetwyler (24. tammikuuta 1907 Basel – 4. kesäkuuta 1994 Sierre) oli sveitsiläinen säveltäjä. Hän opiskeli muun muassa Pariisin konservatoriossa Vincent d'Indyn johdolla. Vuodesta 1933 lähtien Daetwyler toimi Sveitsissä musiikinopettajana. Daetwyler tunnetaan muun muassa alppitorven käytöstä joissakin teoksissaan.


title: Ebro

text: Ebro (, , ) on Espanjan pisin sekä vesimäärältään suurin joki. Se alkaa Kantabrian vuorilta 1980 metrin korkeudessa ja laskee Välimereen Kataloniassa. Se on 910 kilometriä pitkä. Joen valuma-alue 85 500 neliökilometriä on Iberian niemimaan jokien toiseksi suurin Douro-joen jälkeen. Joen keskimääräinen virtaama on 426 m³/s.


title: Ebro

text: Iberian niemimaa on melko varmasti saanut nimensä Ebro-joesta. Se on niemimaan toiseksi pisin joki Tajo-joen jälkeen.


title: Ebro

text: Ebron sivujokia ovat Aragón, Gállego, Segre, Valira, Noguera, Noguera Pallaresa, Noguera Ribagorçana, Cinca, Isábena, Ésera ja Matarraña.


title: Marek Heinz

text: Marek Heinz (s. 4. elokuuta 1977 Olomouc, Tšekkoslovakia, nykyinen Tšekin alue) on tšekkiläinen jalkapalloilija, joka edustaa Turkin pääsarjan Galatasarayta. 187 senttimetriä pitkän Heinzin pelipaikka on hyökkäävä keskikenttäpelaaja.


title: Marek Heinz

text: Ennen Galatasarayta Heinz on edustanut Sigma Olomoucia, Hamburger SV:tä, DSC Arminia Bielefeldiä, Banik Ostravaa ja Borussia Mönchengladbachia.


title: Marek Heinz

text: Tšekin maajoukkueessa hän on pelannut 21 ottelua edustaen maataan muun muassa EM-kisoissa 2004. Hänet valittiin maajoukkueeseen myös Saksan MM-kisoihin 2006.


title: Last Order: Final Fantasy VII

text: Last Order: Final Fantasy VII () on Square Enixin tuottama ja vuonna 2005 julkaistu OVA, joka perustuu konsoliroolipeliin "Final Fantasy VII". Lyhytelokuva kuuluu "Compilation of Final Fantasy VII" -kokoelmaan. Se julkaistiin Japanissa "in" "Advent Pieces: Limited" -erikoispakkauksessa ja Pohjois-Amerikassa saman elokuvan keräilyversiossa.